Keajaiban Teknologi Perubatan Uthmaniyah : Merawat Pesakit Dengan Muzik

Kaedah merawat pesakit dengan muzik digunakan di hospital-hospital dalam Daulah Uthmaniyah termasuk Hospital Sultan Bayezid II yang didirikan pada tahun 1484 M.

Lazimnya, kaedah perubatan menggunakan muzik digunakan oleh ahli-ahli perubatan Daulah Uthmaniyah untuk merawat pesakit mental. Bunyi muzik yang digunakan dalam rawatan bukan sahaja datang dari alatan muzik, tetapi dari bunyi air. Kaedah ini dikatakan memang mujarab merawat pesakit mental.

Namun, di samping merawat pesakit mental, muzik juga digunakan untuk merawat penyakit-penyakit yang lain. Setiap melodi yang tertentu digunakan untuk merawat penyakit yang tertentu. Sebagai contoh:-

1) Melodi Rast -untuk merawat penyakit strok

2) Melodi Iraq – mujarab untuk merawat penyakit cepat marah, sakit kepala & berdebar-debar

3) Melodi Isfahan – untuk membuka minda, meningkatkan kecerdikan & memperbaharui memori

4) Melodi Zirefgent – sakit belakang, sakit urat & kejang

5) Melodi Buzurk – untuk melegakan demam & meghilangkan perasaan takut

6) Melodi Zengule – merawat penyakit jantung

7) Melodi Hicaz – merawat masalah kencing tak lawas & meransang seksual


Pameran Agung 1851 Yang Terbesar Dunia Di Crystal Palace

Pada Mei 1851, kota London telah membina sebuah pusat pameran perniagaan dan perdagangan di Hyde Park. Sesaknya kota London pada ketika itu bukan sahaja disebabkan kerana ramainya manusia yang tidak mahu melepaskan peluang mengunjungi pameran tersebut, malah ada juga yang melawat ke sana semata-mata untuk menyaksikan keindahan dan keunikan seni bina bangunan tersebut.

Antara daya tarikan utama seni bina bangunan tersebut ialah bangunan ini dihiasi dengan 300 000 kepingan kaca yang besarnya saiz kaca ini yang belum pernah direka dan dibuat pada ketika itu. Dalam hanya 9 bulan sahaja, bangunan yang megah ini siap sepenuhnya dan menjadi antara mercu tanda utama bagi kota London suatu ketika dahulu.

Buah Fikiran Di Perantauan

Pameran yang dianjurkan ini merupakan hasil buah fikiran bersama suami Queen Victoria, Prince Albert dan Henry Cole, seorang pereka cipta dan ahli kepada Royal Society of Arts. Pameran ini secara asasnya dilaksanakan bagi tujuan pameran, persaingan dan galakan terhadap warga British dalam membuka mata mereka terhadap kemajuan. Tambahan, Prince Albert mempunyai minat yang mendalam dalam bidang industri dan pembuatan, sekaligus menjadi antara individu penting yang mendorong dan memimpin British ke arah modenisasi.

Sebenarnya, aktiviti pameran ini bukanlah suatu fenomena yang janggal pada era tersebut. Perancis telah mendahului kerajaan British dalam penganjuran pameran kemodenan ini. Cole sendiri pernah menghadiri ke majlis Pengenalan Industri Perancis pada tahun 1844. Hasilnya, Cole telah mempersembahkan konsep idea yang sama kepada Prince Albert. Senada dengan Cole, baginda telah bersetuju dan telah menjemput negara-negara lain untuk turut sama terlibat dalam pameran tersebut, di samping mempamerkan kemegahan dan pencapaian negara masing-masing.

Istana Kaca Dibina

Sebanyak 248 pelan binaan telah diserahkan untuk dibuat penilaian. Para artikek dari Perancis juga antara individu yang menyumbang idea dalam pelan binaan tersebut. Namun begitu, pada Mei 1850, para ahli Jawatankuasa Binaan sebulat suara untuk menghasilkan pelan mereka sendiri. Walaubagaimanapun, pelan yang telah mereka hasilkan itu, menerima maklum balas yang negatif.

Jawatankuasa Binaan telah mencadangkan agar sebuah bangunan batu bata bewarna merah dibina. Tempoh masa binaan bangunan ini mengambil masa hampir 15 bulan untuk disiapkan dan memerlukan hampir 15 juta batu –bata untuk mendirikan bangunan tersebut. Walaubagaimanapun, pameran tersebut telah ditetapkan pelaksanaannya pada 1 Mei 1851. Maka, dengan batas waktu yang dihadapi, pelan binaan para ahli Jawatankuasa Binaan wajar ditolak.

Dalam keserabutan dan perbalahan sesama mereka memilih pelan binaan, muncullah seorang petani bernama Joseph Paxton untuk memberi solusi. Petani yang bukan calang-calang ini, merupakan “arkitek” penting yang telah membina sebuah rumah hijau ternama di Derbyshire.

London Illustrated News telah menerbitkan pelan bangunan Paxton sebagai tanda sokongan terhadap beliau. Hebohlah rekaan ini sesama warga British. Sebelum ahli Jawatankuasa Binaan, Cole dan Prince Albert membuat keputusan, majoriti warga British telah bersepakat dan bersetuju dengan idea yang diketengahkan Paxton yang mampu menyiapkan bangunan tersebut di bawah tempoh 10 bulan dan pelbagai faktor yang lainnya.

Pada Ogos 1850, kerja-kerja pembinaan telah dimulakan dengan penglibatan hampir 2000 tenaga kerja lelaki dewasa. Sebanyak 1000 tiang besi telah ditegakkan untuk menyokong struktur bangunan ribuan kaca tersebut.Bangunan ini berjaya disiapkan pada masa yang ditetapkan. Bangunan yang memiliki panjang 562 meter, 124 meter lebar dan 30 meter tinggi ini dinamakan sebagai Crystal Palace.

Keharmonian Dalam Menuju Modenisasi

Pada 1 Mei 1851, hari yang dinantikan ramaipun tiba. Pameran Terulung ini telah menjual awal tiketnya dan didapati sebanyak 20 000 tiket telah terjual. Ramailah pengunjung yang kagum dan riang semasa pameran itu berlangsung. Bunyi trompet dan meriam saling bersahutan semasa hadirnya Queen Victoria sekeluarga di Hyde Park. Sekumpulan 1000 orang ahli koir juga, telah menyanyikan lagu kebangsaan negara mereka dengan penih kebanggaan. Kemuncak acara menyaksikan, perasmian Crystal Palace oleh Queen Victoria dengan penuh gilang-gemilang.

Sebagai negara penganjur, Britain memiliki hampir separuh dari keseluruhan ruang pameran. Selebihnya, diberikan ruang kepada 48 buah negara lain yang  turut serta dalam pameran tersebut. Sebanyak 100 000 barangan telah dipamerkan dalam Crystal Palace.

Semasa pameran, Switzerland telah mempamerkan pelbagai koleksi jam tangan emas. Denmark pula telah mempertontonkan sebatang tiang besi yang telah digunakan dalam pembuatan piano-pertama sekali dibina di Eropah. Selain itu, Amerika Syarikat pula telah menghantar sebuah tugu helang gergasi sambil memegang bendera Amerika Syarikat dan juga turut membawa telegraf yang baru mereka cipta ke pameran tersebut.

Bagi pihak British pula, antara barangan yang dipamerkan ialah susu pekat. Perkara ini telah disepakat untuk menyerlahkan sisi moden dan kebijaksanaan pereka cipta British. Warga tua mereka tidak perlu risau lagi akan tahap kesegaran susu lembu yang dimiliki dan susu pekat ini juga mampu bertahan untuk berbulan lamanya.

Secara keseluruhannya, penganjuran pameran ini merupakan sebuah kejayaan yang amat membanggakan dan tidak dapat dinafikan juga bahawa terdapat juga kritikan yang dilontarkan terhadap penganjuran ini. Harga tiket yang berbeza juga antara penyumbang terbesar kejayaan pameran ini. Bagi pengunjung yang kurang berkemampuan, bolehlah melawat ke pameran ini pada hari Isnin hingga Khamis kerana harga bagi satu tiket hanyalah 1s sahaja berbanding 1 Euro pada hari lainnya. Crystal Palace dan Pameran Terulung 1851, sememangnya antara gandingan memori paling indah dalam lipatan sejarah British.

RUJUKAN:

The 1851 Great Exhibition: Inside the Victorian spectacle. (2020, September 01). Retrieved September 24, 2020, from https://www.historyextra.com/period/victorian/great-exhibition-1851-victoria-albert-what-crystal-palace/


Saintis Jumpa Benua Yang Hilang Di Dasar Laut

Sempadan negara bakal dibuka beberapa minggu lagi. Ramai juga sedang kecoh pasal teringin untuk ke New Zealand. Keinginan ini memang kita semua faham. Negara New Zealand sangat indah, dengan lapisan masyarakat amat mesra.

Walau bagaimanapun, tidak ramai benar-benar tahu yang New Zealand sebenarnya berdiri di atas sebuah benua. Kalau tengok pada peta, memanglah dua buah pulau – North Island dan South Island. Hakikatnya, kedua-dua pulau ini adalah sebahagian daripada sebuah benua besar yang ditenggelami Lautan Pasifik.

Memperkenalkan Zealandia, sebuah benua yang dinamakan Bruce Luyendyk pada tahun 1995. Dalam bahasa Maori, benuah ini dipanggil Te Riu-a-Maui yang bermaksud “gunung-ganang, lembah-lembah dan dataran Maui”. Saiznya mencecah 4.9 juta kilometer persegi, lebih besar untuk dibandingkan dengan India.

Perbezaan Pendapat Mengenai Status

Zealandia ditemui secara tidak langsung melalui suatu proses yang mengambil masa beberapa dekad. Sekitar tahun 1960-an, pakar geologi bersetuju yang kawasan New Zealand terlalu janggal untuk tiba-tiba muncul. Jadi mereka membangunkan hipotesis pasal sebuah benua.

Tetapi hipotesis ini tidak diuji secara praktikal. Sampailah tahun 1995, apabila Bruce Luyendyk bercakap pasal Zealandia (Gorvett, 2021).

Lucunya ini bukan “kali pertama” benua ini ditemui. Kalau tengok dalam lembaran sejarah, kawasan perairan ini dulu pernah menarik perhatian golongan penjelajah (explorer). Golongan ini percaya bahawa kawasan timur Australia mempunyai sebuah dataran sangat besar.

Dataran ini dipanggil Terra Australis. Cuma mereka belum menemuinya. Salah seorang penjelajah adalah Abel Tasman, yang meninggalkan pelabuhan di Jakarta untuk mencari Terra Australis.

Beliau tiba di South Island penuh dengan perasaan hampa. Kerana pulau tersebut jauh sekali sebuah benua seperti diidamkan. Tasman terus beredar tanpa menerokai South Island.

Tanpa disangka, Tasman sebenarnya telah menemui sebuah benua. Dan beliau tidak tahu South Island adalah sebahagian kecil daripada benua tersebut. Saban zaman, Terra Australis digelar Zealandia.

Selama beberapa tahun, golongan pakar berbelah bahagi tentang status Zealandia sebagai benua. Istilah sains geologi ada banyak: adibenua (supercontinent), benua (continent), mikrobenua (microcontinent) dan sebagainya.

Jadi mereka mempertimbang perkara ini berpandukan segala fakta yang ada. Dan pada tahun 2014, dua sarjana geologi bernama Nick Mortimer dan Hamish Campbell membentangkan bukti geologi dan ekologi untuk menyokong cadangan “Zealandia adalah benua”.

Tiga tahun kemudian, sebuah pasukan gandingan Australia dan New Zealand menyokong cadangan ini. Zealandia bagi mereka memenuhi segala kehendak untuk layak diisytihar sebuah benua (Hunt, 2017).

Benua Yang Tenggelam

Bukan mudah untuk menyingkap sejarah geologi Zealandia. Para pengkaji pada mulanya mendapati batu di bahagian kerak Zealandia berusia sekitar 500 juta tahun sahaja. Padahal batu kerak benua lain mencecah 1 bilion tahun. Jadi ikut logik, Zealandia tidak sebaya dengan benua lain.

Maksudnya, Zealandia berpisah daripada benua sedia ada… sekali gus menjadi mikrobenua. Tetapi kajian lebih terkini mendedahkan satu sisi yang baru. Pertama sekali, batu tersebut tidak diambil daripada kawasan kerak. Kedua pula, sebuah kumpulan pengkaji mengenal pasti titik kerak sebenar yang tenggelam lebih dalam. Dan batu di situ berusia 1 bilion tahun (Turnbull, et al., 2021).

Selama inilah Zealandia menghidu wangian angin dan kucupan hujan… sampailah sekurang-kurangnya 30 juta tahun yang lalu, apabila Lautan Pasifik bergelora dengan ombak begitu tinggi hingga tenggelam benua begitu besar (Woodward, 2021).

Yang tinggal cuma North Island dan South Island milik New Zealand… dan Pulau New Caledonia milik Perancis (tidak jauh daripada Australia). Menariknya, sekarang ada perbincangan hangat… bahawasanya New Zealand semakin tenggelam saban tahun.

RUJUKAN:

Gorvett, Z. (2021, Februari 8). The missing continent it took 375 years to find. BBC News.

Hunt, E. (2017, Februari 16). Zealandia – pieces finally falling together for continent we didn’t know we had. The Guardian.

Turnbull, R.E., et al. (2021, Mei 12). A hidden Rodinian lithospheric keel beneath Zealandia, Earth’s newly recognized continent. Geology. 49 (8): 1009-1014.

Woodward, A. (2021, Ogos 14). A fragment of a mysterious 8th continent is hiding under New Zealand — and it’s twice as old as scientists thought. Business Insider.


Tamadun Sungai Batu 788 SM:  Tamadun Melayu Lebih Tua Daripada Rom!

Ada berita baik untuk semua. Tamadun Sungai Batu disahkan oleh Professor Mokthar dalam kertas kajian dan pembentangannya bahawa Tamadun Sungai Batu telah disahkan berusia 788 SM, iaitu usia terbaru mengatasi angka 582 SM yang dibahaskan sebelum ini. Angka 788 SM ini sangat besar bagi kita umat Melayu. Justeru, artikel ini sebenarnya ditulis untuk memberi tahu anda kenapa Sungai Batu itu harus dipahat dalam jiwa.


The King: Eternal Monarch – Korea Sedang Bernostalgia Monarki Mereka Yang Hilang?

Drama The King: Eternal Monarch yang tengah bersiaran bercerita tentang Lee Gon (이곤) dari Kingdom of Corea (Daehan Jeguk / 대한제국) yang tersesat ke dunia Republic of Korea (Daehan Minguk / 대한민국).

Daehan Jeguk sebenarnya wujud dalam sejarah, cuma lain sikit.

Dalam drama, Daehan Jeguk adalah sebuah negara monarki berperlembagaan (constitutional monarchy). Lee Gon adalah maharaja (hwangje / 황제). Di bawahnya ada perdana menteri yang dipilih oleh rakyat.

Ada sekali Lee Gon yang tengah menunggang kuda di hutan buluh termasuk ke dunia lain iaitu Daehan Minguk.

Sampai-sampai je terus kat Gwanghwamun Square, kena tahan dengan Inspektor Jung Tae-eul.

Daehan Minguk adalah nama rasmi kepada Korea Selatan.

Daehan = cara orang Korea panggil bangsa mereka.

Minguk membawa maksud republik. Min = rakyat, guk = negara. Negara rakyat.

Berbeza dengan wangguk / 왕국 (kingdom) – negara raja (wang / 왕) atau jeguk (empire) – negara maharaja (je / 제).

Jadi terjemahan Daehan Jeguk yang lebih tepat adalah Empire of Korea.

Kalau kita belek sejarah Korea, memang wujud Empire of Korea dari tahun 1897 hingga 1910 yang mempunyai kesinambungan dari Dinasti Joseon yang diasaskan oleh Lee Seong-gye (atau Yi Seong-gye) pada tahun 1392.

Joseon adalah sebuah wangguk yang diperintah oleh raja, berbeza dengan China yang merupakan empire yang diperintah oleh maharaja.

Taraf maharaja lebih tinggi daripada raja. Jadi maharaja China kira tuan kepada raja Joseon.

Sebab itu baju raja Joseon (macam Sejong dalam gambar kiri) berwarna merah. Warna merah warna baju pembesar China (gambar kanan) semasa Dinasti Ming (1368-1644). Baju warna kuning hanya boleh dipakai oleh maharaja China.

Atap istana raja Joseon (Gyeongbokgung) pun tak boleh pakai warna kuning/emas macam istana maharaja China (Forbidden City). Sebaliknya kena pakai warna hijau kegelapan.

Jepun tak pernah tunduk kepada China. Jadi mereka boleh panggil raja mereka sebagai maharaja. Tak ada larangan untuk pakai apa warna sekali pun.

Nama Jepun dulu adalah “Empire of Japan” / Dai Nihon Teikoku.

Je (제) & Tei (てい) berasal dari perkataan Cina yang sama iaitu 帝.

Selepas China tewas kepada Jepun dalam P3rang 1894-1895, Korea akhirnya bebas daripada China.

Pada tahun 1897, Raja Gojong mengubah nama Joseon jadi Daehan Jeguk, memakai gelaran Maharaja Gwangmu (Gwangmu-je / 광무제).

Gojong diwarisi oleh Sunjong pada tahun 1907.

Keluar mulut China, masuk mulut Jepun pula. Pada 1910, Jepun menjajah Korea. Monarki Korea dimansuhkan. Gabenor Jeneral dari Jepun menjadi pemerintah Korea.

Jepun memerintah Korea selama 35 tahun, sehingga ia kalah WW2 pada 1945 & melepaskan semua jajahannya.

Selepas bebas dari Jepun, Korea dibahagikan pula oleh pemenang WW2 iaitu Soviet dan US.

Soviet mendirikan Democratic People’s Republic of Korea. US mendirikan Republic of Korea atau Daehan Minguk.

Masing-masing dikenali sebagai Korea Utara & Korea Selatan.

Selepas monarki Korea dimansuhkan, Sunjong duduk di Istana Changdeokgung sehingga kemangkatannya pada 1926.

Manakala kerabat-kerabat lain dihantar ke Jepun dan dikahwinkan dengan kerabat Jepun untuk diasimilasikan, antaranya Lee Un (adik Sunjong) yang kahwin dengan Masako Nashimoto.

Sunjong tidak mempunyai anak, maka Lee Un mewarisinya sebagai ketua keluarga Lee.

Lee Un meninggal pada tahun 1970 dan diwarisi oleh anaknya Lee Gu.

Lee Gu berkahwin dengan perempuan US bernama Julia Mullock.

Pada zaman Presiden Park Chung-hee (1963-1979), kerabat bekas Daehan Jeguk ni dibenarkan kembali ke Korea Selatan dan tinggal di Nakseonjae di Istana Changdeokgung.

Tapi ramai yang tak biasa dengan kehidupan di Korea dan balik ke Jepun, termasuk Lee Gu.

Lee Gu meninggal di Tokyo pada tahun 2005. Lee Gu tidak mempunyai zuriat, jadi gelaran ketua keluarga Lee menjadi rebutan antara anak2 Lee Kang (abang Lee Un): Lee Cheong, Lee Won (kiri) & Lee Seok (kanan).

Dalam storyline TKEM, Lee Gon juga berasal dari susur galur keluarga Lee.

Cuma dalam universe “Daehan Jeguk”, penjajahan Jepun tak berlaku dan pada tahun 1945, atuk Lee Gon iaitu Haejong telah memperkenalkan sistem raja berperlembagaan & mendirikan Daehan Jeguk.

Negara raja berperlembagaan ni macam Malaysia, UK, Thailand, Jepun. Raja/Maharaja masih ketua negara, cuma kuasanya terhad.

Ketua kerajaan adalah PM yang dilantik menerusi proses demokrasi. Macam Goo Seo-ryung dalam TKEM yang merupakan PM wanita pertama Daehan Jeguk.

TKEM adalah drama Korea bergenre “alternate history” ke-6 yang cuba memberi gambaran wajah Korea sekiranya masih mengamalkan monarki: Princess Hours (2006), Goong S (2007), My Princess (2011), The Kings 2 Hearts (2012), The Last Empress (2018-2019)

Semua watak utama adalah dari keluarga Lee: Lee Shin (Princess Hours), Lee Hoo (Goong S), Lee Hyuk (The Last Empress), Lee Jae Ha (The King 2 Hearts), Lee Seol (My Princess) & Lee Gon.

Sambutan terhadap drama-drama ni bukan bermakna orang Korea nak kerabat Lee kembali berkuasa. Anak-anak Lee Kang ada je tapi tak ada sesiapa kisah.

Cuma andai sejarah boleh ditulis semula, ramai orang Korea harap negara mereka boleh jadi sebuah constitutional monarchy spt UK & Jepun.

Kalau constitutional monarchy diamal dari dulu, mungkin banyak tragedi sejarah Korea pasca-1945 yang melibatkan konflik berdarah antara orang awam dan pemerintah tentera dapat dielakkan.

Pendemokrasian tahun 1987 pernah memberi harapan kepada rakyat Korea, tapi kini mereka pun sedar ahli politik “demokratik” pun rata-rata korup & self-serving.

Maka rindu dan nostalgia terhadap sistem beraja menjadi satu bentuk “escapism” mereka daripada realiti politik yang tak sempurna.

Impian bagi orang Korea adalah realiti di bumi kita, walaupun ramai yang took for granted.


Revolusi Xinhai (1911), Berakhirnya Kuasa Monarki Di China

Dinasti Qing mula meleset dan mengalami kerugian sewaktu tewas dalam Perang Opium Pertama (1842). Selepas peperangan tersebut, Dinasti Qing bergelut untuk mengawal ‘pencerobohan’ kuasa luar ke dalam China.

Usaha untuk melakukan reformasi yang sesuai dengan keadaan semasa terhalang dengan sikap menteri-menteri yang konservatif dalam kalangan Manchu yang tak mahu berikan kuasa kepada etnik Han yang majoriti.

Selepas itu, banyak rentetan peperangan yang berlaku antara China dan kuasa-kuasa luar yang membuktikan tentara Qing tidak begitu cekap dan banyak bergantung dengan tentera Han.

Selepas kekalahan dalam perang Opium Kedua (1856), Dinasti Qing cuba untuk adaptasi teknologi Barat sebagai aras untuk momodenkan China.

Kekalahan ketika Perang Sino-Japanese Pertama (1895), ia menjadi aras bahawa sistem masyarakat feudal harus dimodenkan juga sekiranya mahu maju dalam sektor teknologi dan komersial.

Maharaja Guangxu pernah cuba untuk melakukan reformasi radikal dan drastik ke atas pendidikan, ketenteraan dan ekonomi tetapi gagal setelah digulingkan oleh Permaisuri Dowager yang konservatif. Sejak daripada itu, Dinasti Qing dibawah Permaisuri Dowager memastikan tiada sebarang pemberontakan dan pembaharuan berlaku.

Motif dan Matlamat Revolusi

Banyak kumpulan ditubuhkan dalam revolusi ini. Antara yang terkenal dan turut diberikan perhatian dalam filem ini adalah kumpulan Tongmenghui yang merupakan gabungan kumpulan Revive China Socitey, Huaxinghui dan Guanfuhui yang dipimpin oleh Dr. Sun Yat-Sen.

Selain mereka, banyak lagi kumpulan-kumpulan lain yang cuba untuk menggulingkan Dinasti Qing. Setiap kumpulan ini membuat idea berbeza berkenaan masa depan China. Juga membawa matlamat berbeza dalam revolusi ini.

Dr. Sun yang mendapat jolokan ‘Bapa Revolusi China’ membawa idea mahu hidupkan kembali China, membina republik dan membahagikan tanah sama rata dalam kalangan warga China.

Majoriti revolusioner membawa fahaman anarkis. Bagi mereka menjatuhkan satu kerajaan dan membangunkan kerajaan yang lain tidak akan membuahkan sebarang hasil. Kuasa politik sudah tidak diperlukan lagi apabila revolusi ke atas sosial dan budaya dapat dilakukan.

Terdapat juga dalam kalangan revolusioner menanam sentimen anti-Qing ataupun anti-Manchu. Mereka mahu menanamkan kebencian ke atas Dinasti Qing yang bertetnik Manchu. Mahu menjatuhkan Dinasti Qing dan mengembalikan Dinasti Ming, iaitu dinasti terakhir yang dikuasai oleh etnik Han.

Secara umumnya, mereka mahu memusnahkan sistem feudal yang tidak lagi relevan pada zaman moden. Sistem feudal yang tidak dapat lagi meletakkan China berada di hadapan dalam sektor ekonomi, teknologi dan ketenteraan.

Tambahan lagi, revolusioner melihat Dinasti Qing sudah begitu lemah dan tidak mampu membawa kemajuan kepada China. Sesetengah kumpulan revolusi tidak dapat melihat keperluan menghapuskan kuasa monarki yang menjadi tradisi selama 2000 tahun, lalu mahu hidupkan kembali Dinasti Ming. Tetapi majoritinya, tidak mahu lagi pemerintahan beraja dan pemimpin dipilih berasaskan demokrasi.

Warga China yang tinggal dan belajar di luar negara memberikan sumbangan dengan menyumbang dana dan melakukan hubungan diplomatik dengan bank-bank negara luar. Dr. Sun pernah memujuk bank-bank yang memberikan pinjaman kepada kerajaan Qing supaya membekukan pinjaman tersebut supaya tiada lagi peperangan tercetus antara revolusioner dan kerajaan Qing.

Republik China Yang Pertama

Banyak peperangan tercetus di sekitar China akibat revolusi ini seperti di Wuchang, Taiwan, Dihua, Ningxia dan banyak lagi. Ramai tentera yang terkorban. Sedikit demi sedikit negeri-negeri dan wilayah China merdeka daripada cengkaman Dinasti Qing.

Dr. Sun Yat-Sen merupakan presiden pertama Republik China, tetapi pada masa itu, revolusioner belum menguasai keseluruhan China dan Dinasti Qing masih belum tumbang. Jadi, republik ini hanya menguasai sebahagian China.

Dr. Sun akan meletakkan meletakkan jawatan sebagai presiden dan memberikan jawatan tersebut kepada Yuan Shikai, Perdana Menteri Diraja Qing, sekiranya dia dapat menuruntkan takhta Permaisuri Dowager. Dr. Sun sanggup melakukan hal ini kerana melihat revolusi tidak mampu bertahan lama lagi apabila peperangan berterusan dan dia pun tak mahu lagi peperangan berterusan.

Yuan Shikai dapat memujuk permaisuri tersebut. Tak tahu macam mana dia pujuk, tapi dalam filem ini Yuan Shikai menceritakan bagaimana Raja Louis XVI dan keluarganya dibunuh sewaktu Revolusi Perancis.

Akhirnya, Dinasti Qing tumbang dan Yuan Shikai dilantik sebagai Presiden Republik China yang kedua.

Selepas Revolusi

Sentimen anti-Manchu dan anti-Qing masih berleluasa di seluruh China, malah pernah berlaku peristiwa berdarah selepas revolusi. Di Beijing, 1000 terbunuh kerana sentimen ini kerana Dinasti Qing pernah mengketatkan syarat residen ke atas etnik Han.

Ada beza antara revolusi dan reformasi. Reformasi hanya satu proses, iaitu proses pembaharuan. Memperbaharui budaya dan idea lama. Revolusi pula, dua proses, iaitu menghancurkan dan membina yang baru. Revolusi Xinhai menghancurkan sistem masyarakatnya, tetapi tidak dapat membinanya kembali. Malah, masih terdapat sisa-sisa kuasa feudal yang masih berleluasa.

Terdapat beberapa individu yang masih memegang kuasa wilayah secara mutlak dan mengamalkan sistem feudal. Sara hidup pun masih tidak berubah. Sejarawan menyatakan, revolusi ini hanya menghancurkan kuasa monarki saja, tanpa sebarang perubahan yang signifikan.

Ketika Yuan Shikai berkuasa, beliau cuba untuk mengembalikan semula kuasa menarki dan feudalism, tetapi gagal. Walau bagaimanapun, kuasa monarki sudah tiada lagi semenjak itu di China dan idea demokrasi disebarkan di serata China.

Revolusi ini menjadi pra-syarat revolusi yang berlaku seterusnya di bawah kuasa Mao Zedong yang melengkapkan revolusi dengan mengusir kuasa barat serta membangunkan kuasa ketenteraan dan industri. China hari ini merupakan kesan daripada revolusi Mao Zedong.


Gadis Yang Melahirkan Anak Ketika Berusia Lima Tahun

Pada awal musim bunga tahun 1939, sepasang suami isteri di sebuah desa terpencil di Peru menyedari bahawa perut anak perempuan mereka yang berusia 5 tahun semakin membesar. Bimbang jika pembengkakan berterusan itu adalah gejala masalah tumor pada perut, Tiburelo Medina dan Victoria Losea membawa anak gadis kecil mereka keluar dari kampung mereka di Ticrapo untuk menemui doktor yang berada jauh di bandar Lima.

Alangkah terkejutnya apabila doktor mendapati bahawa anak perempuan mereka, Lina Medina, telah hamil selama tujuh bulan. Hanya enam minggu kemudian pada 14 Mei 1939, Medina melahirkan bayi secara pembedahan caesarean kerana keadaan tubuh badannya yang masih kanak-kanak sangat berbahaya untuk melahirkan bayi secara normal.

Lina Medina melahirkan seorang bayi lelaki yang sihat dan seberat enam paun ketika dia berusia lima tahun, tujuh bulan, dan 21 hari, dia direkodkan sebagai wanita paling muda melahirkan anak dalam sejarah.

Kesnya mengejutkan para pengamal bidang pediatrik pada masa itu dan mendapat perhatian antarabangsa yang tidak pernah diinginkan oleh dia dan keluarganya. Medina tidak pernah mendedahkan siapa ayahnya, dan sehingga ke hari ini, dia dan keluarganya masih cuba mengelakkan dan menjauhi sebarang publisiti dari dunia luar.

Walaupun terdapat misteri yang terus menyelubungi kes ibu yang disahkan termuda di dunia itu, lebih banyak petanda mula terungkap mengenai siapa bapa kepada anak Lina Medina dan bagaimana dia boleh hamil.

Isu Matang Sebelum Waktunya

Dilahirkan pada 23 September 1933 di salah satu kampung termiskin di Peru, Lina Medina merupakan salah seorang daripada sembilan anak. Walaupun kehamilannya mengejutkan semua orang, idea tentang seorang kanak-kanak berusia 5 tahun boleh hamil sama sekali tidak mampu difikirkan oleh ahli endokrinologi pediatrik.

Akil baligh atau kematangan sebelum waktu (precocious puberty) adalah keadaan genetik yang jarang berlaku di mana tubuh kanak-kanak mencapai kematangan s3ksual dan sifat seseorang berubah menjadi dewasa sebelum usia lapan tahun.

Kanak-kanak lelaki dalam keadaan ini lazimnya mengalami perubahan suara yang lebih garau, alat sulit yang membesar, dan juga pertumbuhan bulu wajah. Kanak-kanak perempuan dalam keadaan ini biasanya akan mengalami haid pertama dan payvdara akan membesar lebih awal daripada biasa.

Ia berlaku terhadap kira-kira satu daripada setiap 10,000 kanak-kanak. Lebih kurang 10 kali lebih ramai kanak-kanak perempuan daripada kanak-kanak lelaki yang mengalami perubahan genetik ini.

Dalam kebanyakan kes, punca kematangan sebelum waktunya ini tidak dapat dikenal pasti. walau bagaimanapun, kajian baru-baru ini mendapati bahawa gadis-gadis muda yang did3ra secara s3ksual boleh matang lebih cepat daripada rakan sebaya mereka.

Atas sebab itu, wujudlah kecurigaan yang menghasilkan teori bahawa proses matang sebelum waktu boleh dipercepatkan oleh hubungan s3ksual pada usia muda.

Dr. Edmundo Escomel dalam laporan jurnal perubatannya mendakwa bahawa Lina Medina mengalami tempoh haid pertamanya pada usia hanya lapan bulan. Sebelum itu, terdapat penerbitan lain mendakwa bahawa dia mengalami haid yang teratur sejak usia tiga tahun.

Pemeriksaan lebih lanjut terhadap Medina yang berusia lima tahun menunjukkan bahawa dia juga telah mengalami tumbesaran payvdara, pinggul yang lebih lebar dari normal, dan pertumbuhan tulang (pasca-matang) yang maju.

Akil baligh sebelum waktunya adalah penjelasan yang baik untuk kehamilan Lina Medina, tetapi ia tetap tidak menjelaskan keseluruhannya.

Bagaimanapun, dia tetap seorang kanak-kanak. Oleh itu, seseorang pasti telah menghamilkan dia. Dan, memandangkan keadaan persekitarannya, orang yang melakukannya tidak mungkin seorang budak lelaki berusia 5 tahun yang sudah akil baligh.

Lina Medina tidak pernah memberitahu doktornya atau pihak berwajib mengenai siapa ayah kepada anaknya atau bagaimana dia diperlakukan sehingga dia hamil. Kerana usianya yang masih muda, dia mungkin tidak mengingatinya langsung atau tidak tahu apa yang berlaku kepada dirinya.

Dr. Escomel bahkan mengatakan bahawa dia “tidak mampu memberikan tindakbalas yang tepat” apabila disoal tentang ayah kepada anaknya.

Tiburelo, bapa Medina yang bekerja sebagai tukang perak tempatan, ditahan kerana disyaki memp3rk0sa anaknya sendiri. Namun, dia akhirnya dibebaskan dan tuduhan terhadapnya dijatuhkan apabila tidak ada sebarang bukti atau keterangan saksi yang dapat menahannya. Tiburelo dengan tegas menafikan pernah melakukan hubungan s3ks dengan anak perempuannya sendiri.

Dalam sebuah artikel mengenai kes itu, yang diterbitkan Chicago Tribune pada bulan Oktober 1955, pengarang Luis Leon melaporkan bahawa banyak perkampungan masyarakat pribumi Indian yang terpencil di Peru sering mengadakan upcara perayaan keagamaan secara berkala sepanjang tahun yang masih mengekalkan suasana pra-Kristian yang kuat. Upacara tersebut sering kali bertukar menjadi “pesta s3ks di mana p3rk0saan bukanlah perkara yang jarang berlaku.”

Adalah biasa untuk kanak-kanak hadir, atau sekurang-kurangnya tinggal tidak jauh dari lokasi perayaan ini. Sekiranya tidak ada pengakuan atau fakta lain mengenai kes Lina Medina, termasuk kesukarannya untuk memberikan kenyataan yang jelas, teori ini boleh memberikan penjelasan yang masuk akal dan memilukan.

Hal Peribadi

Setelah kehamilan Lina Medina diketahui umum, ia mendapat perhatian dari seluruh dunia.

Penerbitan Akhbar di Peru pernah menawarkan ribuan dolar kepada keluarga Medina untuk mendapatkan hak wawancara dan membuat filem tentang anak perempuan mereka tetapi tidak pernah berjaya.

Akhbar Amerika Syarikat memiliki hari lapang serupa yang melaporkan anomali sambil mengisyaratkan perincian di setiap perenggan. Tawaran wang juga dibuat terhadap keluarga itu bagi membawanya ke Amerika Syarikat. Namun Medina dan keluarganya enggan bercakap secara terbuka.

Ini salah satu perkara yang tidak dapat dielakkan, berdasarkan sifat luar biasa dari keadaan dan kes Medina serta keengganannya untuk memberikan kerjasama, beberapa pemerhati menuduh keluarganya sebagai pembohong.

Selama lebih dari 80 tahun yang berlalu, perkara ini kelihatan semakin mustahil, ia tidak mungkin berlaku. Samada Medina mahupun keluarganya, mereka tidak berusaha memanfaatkan kisah ini dengan cara apa pun. Namun, rekod perubatan dari zaman itu memberikan dokumentasi yang cukup banyak mengenai keadaannya.

Sementara itu terdapat dua foto yang diketahui sebagai foto Lina Medina ketika dia hamil, dan hanya satu daripadanya, iaitu gambar lama dengan resolusi rendah yang pernah diterbitkan di luar bidang perubatan.

Fail kesnya juga mengandungi banyak laporan oleh doktor yang merawatnya, serta sinar-X pada perutnya yang jelas menunjukkan tulang janin yang sedang berkembang di dalam tubuhnya. Pemeriksaan d4rah mengesahkan kehamilannya dengan cara biasa, dan makalah-makalah yang diterbitkan dalam kesusasteraan semuanya menyiarkan ulasan sejawat tanpa halangan, menunjukkan bahawa para penyelidik kontemporari tidak dapat mencari kesalahan dalam fakta yang dilaporkan mengenai kes Medina.

Walaupun dengan semua dokumentasi yang menyokong kisahnya, setiap permintaan wawancara telah ditolak oleh Medina dan keluarganya.

Malahan, dia akan terus menghindari sebarang publisiti untuk seumur hidupnya, dia konsisten menolak untuk menghadiri wawancara dengan perkhidmatan wayar antarabangsa, surat khabar tempatan, dan program televisyen sensasi. Medina bahkan mengelak dari pergi ke mana-mana tempat tumpuan ramai secara berterusan hingga ke hari ini.

Lina Medina Setelah Menjadi Ibu termuda di Dunia

Lina Medina nampaknya menerima rawatan perubatan yang terbaik, terutamanya ketika waktu dan tempat di mana dia tinggal, dan melahirkan bayi lelaki yang sihat.

Kelahiran anaknya dilakukan secara pembedahan caesarean kerana, walaupun pinggul Medina melebar sebelum waktunya, tubuhnya yang kecil dan ramping masih tidak padan dalam hal melahirkan seorang bayi berukuran sempurna melalui saluran kelahiran.

Anak itu diberi nama Gerardo, setelah doktor yang pertama kali memeriksa Medina dan bayi itu pulang ke kampung halaman mereka di Ticrapo apabila dia keluar dari hospital.

Walaupun ramai wartawan dan doktor berusaha untuk memeriksanya lebih lanjut, satu-satunya pakar yang melakukannya adalah Paul Koask, pakar bidang pendidikan anak di Universiti Columbia. Dia mengunjungi keluarga Medina dua tahun selepas kelahiran anaknya dan mendapati bahawa gadis muda itu “berada di luar kecerdasan normal” dan bayi nya “normal.”

Menurut Koask, Medina menganggap anak itu sebagai adik lelakinya, begitu juga ahli keluarganya yang lain.

Seorang pakar obstetrik bernama Jose Sandoval, yang menulis sebuah buku tentang kes Medina, mengatakan bahawa Medina lebih suka bermain dengan anak patungnya daripada anaknya.

Gerardo telah membesar dengan menyangkakan bahawa Medina adalah kakaknya, dan hanya mengetahui kebenaran ketika dia masih remaja. Dia ditemuramah untuk profil tahun 1955 mengenai kehidupannya dan ibunya, Gerardo mendakwa bahawa dia ingin menjadi doktor ketika dia dewasa.

Walaupun tidak mempunyai kec4catan yang diketahui atau sebarang masalah kesihatan lain, Gerardo meninggal dunia pada usia muda, ketika usia 40, pada tahun 1979, kerana penyakit tulang.

Dengan membawa statusnya yang memecahkan rekod dunia sebagai seorang ibu paling muda pernah melahirkan anak, Medina meneruskan kehidupan seperti biasa di Peru.

Pada usia mudanya, dia mendapat pekerjaan sebagai setiausaha untuk doktor yang mengendalikan bilik persalinan, Pekerjaannya ini telah menjamin pembelajarannya juga. Pada waktu yang hampir sama, Medina juga turut berjaya memasukkan Gerardo ke sekolah.

Dia berkahwin dengan lelaki bernama Raul Jurado pada awal tahun 1970-an, dan melahirkan anak keduanya pada tahun 1972, di usia 39. Medina dan Raul bukan orang kaya, dan pada tahun 2002, pasangan itu masih bersama dan tinggal di  kawasan kejiranan di Lima yang dikenali sebagai Chicago Chico.

Memandangkan sikapnya yang mengelak sepanjang hayat terhadap publisiti dan terlalu banyak mata orang luar yang ingin tahu kisah sebenarnya, mungkin lebih baik kehidupan Lina Medina kekal sebagai hal peribadinya. Sekiranya masih hidup, dia mungkin berusia 80-an hari ini.

RUJUKAN:

Luis Leon (30 October 1955). Son of child mother wants to be doctor. Cedar Rapids Gazette. Associated Press.


Celtic VS Rangers: Antara Identiti, Mazhab & Sejarah

Bait-bait lirik dari lagu bertajuk The Famine di atas merupakan antara nyayian yang didendangkan oleh para penyokong Rangers yang jelas ditujukan kepada para penyokong Celtic lebih-lebih lagi apabila berlangsungnya perlawanan “Old Firm Derby” di antara kedua-dua pasukan di Barat Glasgow, Scotland. Perkataan “famine” merujuk kepada kebuluran yang dasyat yang melanda Ireland ketika tahun 1840 an.

Ini disebabkan ketika itu penduduk Ireland hanya bergantung kepada satu jenis tanaman iatu ubi kentang akibat ditekan oleh penjajah British. Hanya kentang yang mampu menjadi sumber makanan utama penduduk Ireland ketika itu.

Apabila tanaman kentang yang diusahakan oleh petani-petani kecil mengalami kerosakan disebabkan oleh wabak penyakit yang dinamakan potato blight,situasi tersebut menyebabkan kematian sekurang-kuranya sejuta orang. Kebuluran itu membuka lembaran kepada penghijrahan ribuaan warga Ireland ke negara jiran termasuk Scotland, England , Wales dan sehingga ke Amerika Syarikat. Barat Scotland dimana letaknya bandar Glasgow yang merupakan bandar terbesar di Scotland, sehingga hari ini menjadi penempatan kepada ribuan penduduk yang berketurunan Irish.

Penubuhan Kelab Bolasepak Celtic

Sejarah kebuluran kentang tersebut berkait rapat dengan penubuhan kelab bolasepak Celtic. Umum mengetahui, majoriti Penduduk Ireland adalah penganut agama Kristian Katolik. Pasukan bolasepak Celtic ditubuhkan pada tahun 1887 yang diasaskan oleh Gereja Katolik iatu Gereja St.Mary  yang terletak Jalan East Rose, Glasgcow (kini dikenali Jalan Forbes). Brother Walfrid seorang imigran dari Ireland berperanan penting menubuhkan pasukan bolasepak Celtic.

Awal penubuhan kelab bolasepak Celtic pada asalnya untuk membantu mengumpul dana untuk membantu penduduk miskin yang berketurunan Irish di Barat Scotland selepas penghijrahan besar-besaran akibat kebuluran yang dasyat di Ireland. Perkataan Celtic berasal dari identiti Ireland dan Scotland iatu bangsa Celt.

Siapa sangka setahun selepas itu pada tahun 1888 Celtic telah bermain perlawanan persahabatan rasmi pertama mereka menentang Rangers yang ditakdirkan menjadi musuh bolasepak azali mereka sehingga kini. Pada perlawanan tersebut Celtic berjaya menewaskan Rangers dengan jaringan 5-2 di Stadium Celtic Part. Pada perlawanan rasmi tersebut pasukan Celtic mengenakan jersi berwarna putih, dan lambang salib katolik berwarna merah di bahagian dada dan berseluar hijau.

Pada tahun 1890, jersi tuan rumah pasukan Celtic bertukar kepada belang hijau putih menengak sebelum corak jersi tuan rumah sekali lagi berubah  pada tahun 1903 dengan corak belang hijau dan putih melintang. Identiti belang hijau dan putih pasukan Celtic kekal sehingga hari ini. Tidak sampai sedekad penubuhan kelab, Celtic telah berjaya merangkul Piala Scotland dan berjaya menjadi juara liga Scotland buat kali pertama pada tahun 1893.

Identiti Celt

Jika anda peminat setia Celtic, semestinya anda telah terbiasa dengan lambang berunsurkan daun Shamrock. Berkataan Shamrock berasal dari perkataan Ireland, “seamrog”. Dalam bahasa melayu dikenali sebagai daun semanggi (clover). Daun semanggi merupakan lambang identiti Ireland.

Daun itu digunakan oleh Saint Patrick iatu seorang biskop (Bishop) yang terkenal yang menyebarkan kristian di Ireland atau dikenali sebagai pelindung suci Ireland (Santo Patron). Daun itu digunakan sebagai metafora di dalam Kitab Triniti Suci Kristian ( Holy Trinity) dan dikatakan daun itu diguna oleh Saint Patrick untuk mengajar penduduk asal kepulauan Ireland yang beragama pagan mengenai agama Kristian.

Tiada Ular di Ireland: Mitos dan Fakta

Negara Ireland juga terkenal dengan fakta yang merupakan antara negara yang kurang populasi ular dan cerita lagenda terkenal di Ireland mengatakan Saint Patrick yang bertanggungjawab mengusir semua ular keluar dari kepulauan di Ireland ketika beliau tiba di kepulauan Ireland untuk menyebarkan kristian.

Tetapi cerita lagenda bahawa tiada ular di Ireland tersebut lebih membawa maksud tersirat bahawa Saint Patrick telah berjaya menkristiankan penduduk asal Ireland yang beragama pagan yang disimbolkan sebagai ular. Berdasarkan kajian saintifik, faktor kekurangan populasi ular di Ireland ialah disebabkan geografi dan cuaca negara Ireland.

Dikatakan ketika ular wujud 100 juta tahun yang lalu, kepulauan Ireland masih berada di bawah laut, maka ia tidak menjadi habitat asal untuk reptilia itu. Apabila kepulauan Ireland mula timbul, ia terus bersambung dengah tanah besar Eropah dan membolehkan ular memasuki pulau tersebut.

Namun, tiga juta tahun yang lepas, Zaman Ais telah melanda kawasan Ireland yang menyebabkan kawasan Ireland diselaputi ais dan menyukarkan ular yang berdarah sejuk untuk kekal menjadikan kepulauan Ireland sebagai habitat kekal mereka. Namun Sainstis mengatakan kali terakhir kawasan Ireland diselaputi ais adalah ketika Zaman Ais pada kira-kira 15 ribu tahun yang lepas,dan sejak itu cuaca di Ireland telah stabil. Namun, mengapa sekarang populasi ular di Ireland masih kurang ?

Jawapannya adalah ketika Zaman Ais yang terakhir, tanah kepulauan Ireland telah terpisah dari tanah besar Eropah di sebelah utara yang memisahkan Ireland Utara dan Scotland seperti yang dapat kita lihat dalam peta dunia pada hari ini menyebabkan sukar untuk populasi ular di Ireland untuk terus bertambah.

Sambutan Hari Saint Patrick

Hari Saint Patrick disambut meriah oleh komuniti Ireland di seluruh dunia pada 17 Mac setiap tahun. Antara bandar di dunia yang dapat merasai kemeriahan hari Saint Patrick ialah di Boston, San Francisco dan Washington, Amerika Syarikat. Hari Saint Patrick adalah antara perayaan terbesar di Amerika Syarikat.

Hari ini terdapat, lebih 33 juta penduduk berketurunan Ireland di Amerika Syarikat yang dikenali sebagai Irish-America dan merangkumi 10 % peratus keseluruhan penduduk Amerika Syarikat. Pada 17 Mac, kebanyakan tasik dan sungai di bandar-bandar besar Amerika Syarikat seperti Chicago dan Indiana diwarnakan dengan warna hijau termasuk air pancut di dalam kawasan White House turut diwarnakan dengan warna hijau.

Hampir keseluruhan bandar di Amerika Syarikat mengadakan perarakan. Semua perserta mengenakan kostum serba hijau dan jingga serta mengenakan lambang identiti komuniti Ireland seperti daun Shamrock dan kostum  The Leprechauns. Leprechauns adalah kisah lagenda atau dongeng yang sangat terkenal di Ireland. “Leath bhrògan” jika diterjemah ke dalam bahasa inggeris dikenali sebagai “shoemaker” atau tukang kasut.

Leprechauns dikenali sebagai makhluk kecil yang berjanggut , bertopi, berpakaian hijau dan berambut p3rang. Ia dikatakan telah lama mendiami bumi Ireland sebelum kedatangan manusia. Dikatakan Leprechauns menyimpan periuk yang berisi emas di dalam kawasan pedalaman Ireland dan sesiapa yang mampu menangkap makhluk kecil tersebut akan diberikan emas tersebut.

Leprechauns digambarkan sebagai makhluk yang sangat licik. Dalam perarakan sempena hari Saint Patrick Day semua peserta akan memakai pakaian warna hijau supaya mereka tidak terlihat oleh leprechaun kerana dipercayai makhluk itu akan mencubit sesiapa sahaja yang dapat mereka lihat (sesiapa yang tidak memakai pakaian berwarna hijau).

Sebagai simbolik, para peserta akan mencubit para peserta yang lain yang tidak memakai  warna hijau ketika perarakan. Maka, tidak hairan mengapa warna hijau begitu dekat dengan komuniti Ireland di seluruh dunia.

Pasukan bola keranjang yang terkenal di Amerika Syarikat iatu Boston Celtics turut menggunakan lambang leprechaun pada lambang rasmi pasukan mereka. Seperti kelab bolasepak Celtic yang berpangkalan di Glasgow, pasukan Bola Keranjang Boston Celtics turut diasaskan oleh komuniti Ireland yang berhijrah ke Amerika Syarikat akibat kebuluran kentang ketika dahulu.

Boston kini merupakan antara bandar di Amerika Syarikat yang didiami oleh penduduk Amerika yang berketerunan Irish. Antara selebriti terkenal Amerika Syarikat yang mempunyai darah Irish ialah Bradd Pit,Clint Eastwood, George Cooloney, Jonny Depp, Tom Cruise, Mariah Carey, Nicole Kidman, Alicia Keys,Vince Mcmahon (pemilik WWE) dan ramai lagi. Sejarah turut tercipta apabila Presiden J.F Kennedy yang berketurunan Ireland menjadi Presiden Amerika Syarikat pertama yang menganut Kristian Katolik. Seperti yang kita ketahui, majoriti presiden Amerika Syarikat adalah protestan (Anglicanism).

Celtic Vs Rangers : P3rang Mazhab, Sejarah & Identiti

Perlawanan derbi antara Celtic menentang Rangers adalah antara derbi yang panas dan tegang di dunia,seakan ia lebih dari sekadar perlawanan bolasepak. Seperti yang diketahui, asas penubuhan kelab Celtic adalah dari gereja Kristian Katolik oleh pendatang Irish yang menjadikan bandar Glasgow sebagai penempatan mereka.

Setelah itu, mazhab Kristian utama di Glasgow adalah Katolik, namun terdapat juga ramai warga British yang datang mencari kerja di Glasgow yang bermazhabkan Protestan menetap di bandar tersebut. Sentimen perbezaan mazhab ini terkesan sehingga membawa kepada layanan berat sebelah di dalam sosial masyarakat di kawasan Glasgow.

Kebanyakan penduduk Glasgow yang menganut Katolik merasakan kumpulan mereka didiskriminasi di dalam pasaran pekerjaan di bandar itu kerana kebanyakan majikan mempunyai polisi tidak menggaji pekerja bermazhab Katolik disebabkan sentimen anti-Katolik dan anti-Irish. Sekolah dan universiti turut dibezakan dengan komuniti Katolik dan Protestan. Disebabkan itu, penyokong Celtic amat berpuas hati sekiranya cacian terhadap mereka dapat dilunaskan dalam perlawanan bolasepak.

Perseteruaan kedua-dua pasukan juga berkisar kepada semangat identiti dan politik. Dikala rata-rata penduduk Ireland amat berbangga dan menyokong pasukan Celtic walaupun kelab itu diasaskan di Scotland namun hal itu tidak berlaku di Ireland Utara.

Menyokong pasukan Celtic di utara Ireland melambangkan jati diri Ireland mereka manakala sebilangan masyarakat British di Ireland Utara, sokongan terhadap pesaing Celtic iatu Rangers, melambangkan semangat kebanggaan sebagai warga British.

Situasi ini dapat difahami dari peristiwa The Troubles pada tahun 1968-1998 yang berlaku di Ireland Utara. Republik Ireland disokong oleh Irish Republican Army (IRA) dengan tujuan penubuhan “United Ireland” iatu gabungan Ireland Republik dan Ireland Utara.

Namun majoriti penduduk di Ireland Utara yang menganut protestan ingin kekal berada di bawah naungan United Kingdom (UK). Konflik di antara Republik Ireland dan Ireland Utara hanya dapat diselesaikan melalui Good Friday Agreement pada tahun 1998.

Disebabkan itu anda tidak akan dapat melihat samada penyokong Celtic mahupun Rangers mengibarkan bendera Scotland ketika perlawanan “Old Firm Derby”. Sebaliknya penyokong Celtic berbangga mengibarkan bendera Republik Ireland manakala penyokong Rangers berbangga dengan mengibarkan bendera UK serta bendera Ireland Utara.

Itu merupakan siatuasi yang jarang berlaku walaupun kedua-dua kelab itu beraksi di Liga Utama Scotland malah memegang reputasi kelab gergasi Scotland yang pernah memenangi kejuaraan besar di Eropah.  Penyokong kedua-dua pasukan sering kali melontarkan “chant” atau laungan yang kontroversi setiap kali perlawanan derbi. Penyokong Celtic melaungkan lirik lagu Ooh Ah Up The RA (SAM Song).

RA merujuk kepada Irish Republican Army (IRA ) yang berjuang untuk gabungan negara Ireland. Manakala penyokong Rangers menyanyikan lagu I was born under a Union Jack, Rule Britannia dan lagu kebangsaan UK, God Save the Queen. Ini adalah antara petikan lagu I Was Born Under Union Jack :

I was born under a union jack,
A union, union jack,
Do you know where hell is,
Hell is in the falls,
Heaven is in Shankill and we’ll guard those Derry Walls,

Penyokong pasukan Rangers juga menggelarkan diri mereka sebagai Billy Boys. Billy Boys merujuk kepada kumpulan samseng jalanan Protestan di Bridgeton (kawasan di Bandar Glasgow) yang sentiasa berseteru dengan kumpulan jalanan dari Katolik iatu Norman Conks dan Calton Tongs. Billy Boys diasaskan oleh Billy Fullerton yang merupakan salah seorang anggota British Fascists.

British Fascists adalah satu-satunya pertubuhan politik yang dilabel sebagai fasis di UK tetapi telah dibubarkan pada tahun 1934. Untuk meredakan ketegangan antara penyokong kedua-dua kelab, Celtic telah melancarkan kempen ‘Bhoys against Bigotry’ dan Rangers melancarkan kempen ‘Pride Over Prejudice’ sebagai langkah mengatasi masalah sektarian yang melampau ini.

Isu Palestin & Israel

Pasukan Celtic telah didenda sebanyak dua kali oleh Badan Bolasepak Eropah (UEFA) pada tahun 2014 dan tahun 2016 kerana para penyokong Celtic telah mengibarkan banyak bendera Palestin sebelum perlawanan bermula. Kemuncaknya adalah ketika perlawanan Pasukan Celtic menentang Kelab dari Israel iatu Hapoel Be’er Sheva pada kelaykan Liga Juara-Juara. UEFA telah mendenda Celtic sebanyak £8,616 Euro kerana UEFA mendakwa penyokong Celtic melanggar Artikel 16 yang melarang penyokong mempamerkan sebarang sepanduk atau kain rentang yang berunsur politik.

Tetapi reaksi penyokong Celtic terhadap hukuman yang dikenakan itu amat menakjubkan apabila wakil penyokong kelab tersebut mengadakan kempen derma untuk membayar denda tersebut dan mengumpul dana untuk membantu penduduk Palestin dengan target sebanyak £ 15,000. Namun apa yang mengejutkan ialah jumlah derma yang dapat dikumpul adalah dua puluh kali ganda dari jumlah denda yang dikenakan iatu lebih £ 172,000 dan menyasarkan £ 188,000 sebagai simbolik kepada penubuhan kelab Celtic secara rasmi pada tahun 1888.

Pada tahun 2014, Celtic didenda sebanyak £16,000 untuk kesalahan yang sama ketika perlawanan menentang Kelab Iceland, KR Reykjavik. Penyokong Celtic ketika itu menunjukkan solidariti terhadap penduduk Gaza yang dikepung oleh Israel selama 50 hari. Jadi mengapa, penyokong Celtic sangat obses dengan Palestin?

Tidak lain dan tidak bukan kerana perjuangan rakyat Palestin menentang penjajahan Isreal di tanah air mereka sendiri. Penyokong Celtic berpendapat penjajahan ke atas Palestin mesti berakhir sebagaimana berakhirnya penjajahan inggeris terhadap tanah Ireland selama ratusan tahun. Ireland antara negara terawal yang dijajah oleh kolonial British sehingga warisan asal Ireland hampir terhakis samada dari segi agama(gereja katolik) dan bahasa asal warga Ireland iaitu Gaelic.

Berbeza dengan para penyokong Rangers yang lebih menyokong pembentukan negara haram Israel sebagai salah satu bentuk imperilsme Barat yang baru di Timur Tengah. Tindakan UEFA terhadap Celtic boleh dikatakan sebagai berat sebelah kerana UEFA tidak mengambil sebarang tindakan terhadap pasukan bolasepak dari Belanda iatu Ajax Amsterdam apabila pasukan mereka mengimbarkan bendera Israel. Bandar Amsterdam sememangnya terkenal dengan komuniti dan diaspora kaum yahudi terbesar di Belanda.

Fakta Menarik

Walaupun sentiasa diselubungi kontroversi, namun masih terdapat fakta menarik mengenai kedua-dua pasukan. Terdapat bekas jurulatih Celtic yang bermazhab Protestan iatu Jock Stein.  Jock Stein merupakan jurulatih lagenda pasukan Celtic yang membimbing pasukan tersebut dari tahun 1965 hingga tahun 1978. Di bawah kendalian Stein, Celtic berjaya memenangi 9 kejuaraan liga dan lebih manis menjadi pasukan British pertama yang berjaya memenangi kejuaraan Eropah pada tahun 1967.

Pada tahun 1989, pasukan Rangers membeli Mo Johnston dari kelab Perancis, Nantes sekaligus menjadikan beliau sebagai pemain kristian katolik yang pertama bermain untuk Rangers. Apa yang penyokong kedua-dua penyokong berang, Johnston adalah bekas pemain Celtic sebelum berhijrah ke Nantes. Namun Johnston berjaya menambat hati para penyokong Rangers lebih-lebih apabila jaringan minit-minit terakhir beliau ketika menentang Celtic membolehkan Rangers menyamai rekod kejuaraan liga 9 kali berturut-turut Celtic.

Pada tahun 1998, pemain Rangers dan England, Paul Gascoigne meraikan jaringan beliau ke atas Celtic dengan gaya meniup seruling sekaligus menimbulkan kontroversi. Gaya meniup seruling amat sinonim dengan gerakan Orange order iatu sebuah gerakan politik untuk penganut agama protestan yang berpusat di Ireland Utara.

Pada tahun 2011, satu kiriman parcel yang berisi bom telah dihantar ke rumah pengurus Celtic iatu Neil Lennon oleh penyokong fanatik Rangers. Neil Lennon adalah katolik yang berasal dari Ireland Utara. Malah penguam yang mewakili Neil Lennon turut dihantar parcel yang berisi bom.

Untuk rekod, Neil Lennon juga pernah menarik diri untuk mewakili pasukan Ireland Utara sebagai pemain pada tahun 2002 setelah mendapat ugutan bvnuh dari puak militer protestan di Ireland Utara. Dua tertuduh yang bertanggungjawab mengirim bom kepada Lenno telah dipenjara 5 tahun setelah didapati bersalah oleh mahkamah Scotland.

Kesimpulan

Jadi dapat kita fahami bahawa perseteruan yang panjang di antara kedua-dua buah kelab bukanlah sesuatu yang baru. Bahkan ia adalah bertitik tolak dari persengketaan yang panjang disebabkan semangat identiti,sejarah dan sektarian dalam agama Kristian.

Jika anda tidak dapat memahami dengan baik konflik yang menghantui UK dalam isu Brexit sejak beberapa tahun lepas, mungkin kisah persengketaan antara dua kelab gergasi Scotland  ini mungkin boleh dijadikan panduan untuk memahami konflik yang berlaku lebih lagi antara Ireland Utara dan Republik Ireland.

Isu kembalinya kewujudan sempadan fizikal antara Republik Ireland dan Ireland Utara setelah UK keluar dari Kesatuan Eropah (EU) menyebabkan UK terpaksa tangguh Brexit sebanyak tiga kali dan mengorbankan jawatan Thresa May sebagai Perdana Menteri UK sebelum diganti oleh Boris Johnson.

Ashraf Hadi merupakan Mahasiswa Ijazah Sarjana Muda Hubungan Antarabangsa Universiti Sultan Zainal Abidin, uniSZA, Sesi 2017/18.

RUJUKAN:

Goal (2019). Celtic’s Irish connection: Why Scottish club are associated with the country. https://www.goal.com/en-my/news/celtics-irish-connection-why-scottish-club-  associated/167vbtnssg50l16ai3xr38d5uw

Anday Pollak (1996). Celt fans who sing pro-IRA songs to be banned. https://www.irishtimes.com/news/celt-fans-who-sing-pro-ira-songs-to-be-banned-1.89604

PA Sport(2016). Celtic receive UEFA fine for flying Palestine flags in UCL match. https://www.espn.co.uk/football/celtic/story/2961926/celtic-receive-uefa-fine-for-flying-palestine-flags-in-ucl-match

Tom Victor (2017). Celtic Fined For Palestine Flags – But Fans Have Already Raised 20 Times The Amount. https://www.joe.co.uk/sport/celtic-handed-uefa-fine-for-palestine-flags-89186

Who were the real Billy Boys, the Glasgow gang in Peaky Blinders? (2019) https://www.historyextra.com/period/20th-century/who-billy-boys-fullerton-peaky-blinders-glasgow-gang/

Siân McQuillan (2020) Why are there no snakes in Ireland? The legend and the science. https://www.irelandbeforeyoudie.com/why-are-there-no-snakes-in-ireland-the-legend-and-the-science/

Anna Usova (2020). 7 Surprising Facts About St. Patrick’s Day. https://www.history.com/news/st-patricks-day-facts

Irish Central (2017). Facts about leprechauns and where the legends really came from. https://www.irishcentral.com/culture/entertainment/leprechauns-facts


Kenapa Orang Putih Dipanggil Mat Salleh?

Pernah tak terfikir kenapa kita panggil orang putih dengan panggilan Mat Salleh? Gelaran Mat Salleh ini merupakan gelaran turun temurun yang kita gunakan kepada orang Caucasian. Namun, daripada mana dan sejak bilakah gelaran ini digunakan.

Rhys William seorang mat salleh yang fasih berbahasa melayu dan sudah terasimilasi dengan rakyat Malaysia pernah menaikkan satu ciapan di Twitter yang mempersoalkan mengapa orang Malaysia khususnya Melayu memanggil orang putih dengan panggilan Mat Salleh. Beberapa jawapan dikemukakan oleh netizen Malaysia namun ianya sekadar seloroh.

Apa yang pasti gelaran Mat Salleh dalam konteks hari ini bukanlah diberikan untuk menghina atau pun bermaksud sesuatu yang buruk. Oleh itu, mereka tidak akan berasa tersinggung(offended) malah beberapa orang putih yang telah menetap lama di Malaysia menggelarkan diri mereka sendiri dengan panggilan mat atau minah salleh.

Rhys William menggunakan nama mat salleh untuk mengasaskan blog matsallehcarimakan.com. Cassidy Anderson seorang Youtuber Australia yang menetap di Malaysia sering kali memanggil dirinya Minah Salleh. Seorang lagi Youtuber yang berasal dari Scotland mempunyai sebuah channel ‘Mat Salleh TV’ yang mempunyai subscriber melebihi sejuta orang.

Tiada siapa yang mengetahui asal usul sebenar panggilan Mat Salleh. Namun, terdapat beberapa teori berkenaan asal usul gelaran Mat Salleh ini.

Menurut Kamus Dewan Edisi Keempat, perkataan ‘salih’ membawa maksud ganjil, aneh dan lain daripada kebiasaan. Salih juga merupakan perkataan sinonim bagi balar iaitu bermaksud putih kemerah-merahan atau dalam bahasa modennya adalah albino. Mat pula merupakan panggilan kepada seorang lelaki. Semasa orang Eropah datang ke Tanah Melayu, penduduk tempatan berasa aneh dengan rupa dan kulit mereka yang putih kemerahan lantas disebabkan itu orang putih dipanggil Mat Salih yang membawa maksud seorang lelaki yang mempunyai kulit aneh yang berwarna putih kemerahan.

Dikatakan sewaktu penjajahan British dahulu, terdapat sebuah kapal laut British yang dalam perjalanan ke Australia singgah di Tanah Melayu untuk mengisi bekalan makanan dan minuman. Kapten kapal tersebut bernama Mud Sulley yang merupakan seorang kaki botol. Penasihat British pada ketika itu menjemput kapten Mud Sulley untuk menghadiri majlis makan malam bersama Sultan Selangor di istana.

Kedua-dua Kapten Mud Sulley dan Penasihat British duduk makan semeja dengan Sultan Selangor. Ketika bersantap, Penasihat tersebut bertanyakan kepada Sultan “Tuanku, mengapa orang-orang melayu bersantap menggunakan tangan?”.

Sultan segera menjawab “Beta dan sekalian orang melayu tidak menggunakan sudu dan garfu kerana sudu dan garfu telah masuk ke dalam mulut bermacam-macam jenis manusia. Kadangkala ianya turut disuap ke dalam mulut anjing. Tangan beta ini hanya masuk ke dalam mulut beta sahaja. Lagi pula beta yakin bahawa tangan beta ini bersih. Orang yang makan tidak menggunakan tangan mungkin mempunyai tangan yang kotor.” Penasihat British tersebut pun terus terdiam.

Kapten Mud Sulley yang tidak memahami bahasa Melayu berasa tidak selesa kerana tidak mengetahui intipati perbualan. Sesudah makan, Kapten Mud Sulley berasa tidak berpuas hati kerana tidak dihidangkan arak lalu berkata kepada Sultan yang memahami bahasa Inggeris “what kind of dinner is this without rum or wine?” Sultan berasa murka dan menghalau keduanya keluar dari istana.

Sejak dari itu, Sultan memanggil orang putih dengan nama Mud Sulley. Panggilan tersebut turut digunakan rakyat jelata dan digeneralisasikan kepada semua orang yang berkulit putih. Mud Sulley disebut oleh lidah melayu sebagai Mat Saleh.

Namun begitu, kisah ini tidak dapat dibuktikan kebenarannya kerana tidak terdapat mana-mana hikayat atau manuskrip yang ditulis mengenai kisah ini. Nama penasihat British dan Sultan ketika itu juga tidak diketahui. Jika kisah ini benar, berkemungkinan gelaran Mat Salleh ini mungkin berasal sekitar tahun 1874 sehingga 1941.

Frank Swettenham dilantik sebagai penasihat Selangor pada 1874 sebelum digantikan dengan residen Selangor yang rasmi iaitu J.G. Davidson. Sistem residen berakhir apabila Jepun menyerang Tanah Melayu pada 1941.

Suatu ketika dahulu ketika orang putih datang ke Tanah Melayu, ramai di antara mereka merupakan kelasi kapal dan mereka sangat suka minum arak sehingga mabuk. Apabila mereka mabuk mereka akan berkelakuan gila dan berbuat bising di kawasan sekitar. Apabila ditanya oleh penduduk setempat tentang siapakah mereka, mereka akan menjawab dalam keadaan khayal dan mabuk bahawa mereka adalah ‘Mad Sailor’.

Penduduk tempatan menggelar mereka dengan Mad Sailor yang lama kelamaan panggilan tersebut bertukar menjadi Mat Salleh. Teori ini sangat rapuh kerana kisah ini seolah-olah direka oleh penglipurlara dan orang-orang terdahulu tanpa pangkal sejarah yang tepat dan asas yang kukuh.

Pada awal abad ke 20 terdapat banyak sekolah-sekolah Inggeris berkonsep missionary diitubuhkan di Selangor, Pulau Pinang dan Melaka. Sekolah-sekolah ini terkenal hingga kini seperti Victoria Institution, Free School, Convent, dan beberapa sekolah yang diambil nama berdasarkan beberapa paderi seperti St John, St Mary, St Theresa, St Micheals, St Francis dan banyak lagi.

Antaranya adalah sekolah La Salle di Klang. Pada awalnya sekolah tersebut hanya mengambil pelajar daripada golongan anak-anak pegawai Inggeris dan melayu elit sahaja kerana bahasa pengantarnya adalah bahasa Inggeris. Namun pada pertengahan abad ke 20, pengambilan pelajar dibuka kepada umum.

Syarat-syarat kemasukan sangatlah ketat tetapi terdapat seorang anak melayu bawahan yang terpilih untuk belajar di sekolah itu. Dia telah menerima satu surat yang bertulis

“Congratulations, you have been selected to be a student in La Salle Secondary School, Klang.” Surat itu ditandatangani oleh pengasasnya iaitu Mark La Salle.

Gembira dengan tawaran tersebut si anak memberitahu kepada si bapa bahawa dia diterima masuk ke sekolah Mark La Salle. Gembira dengan pencapaian anaknya si bapa terus mencanang kepada orang kampung bahawa anaknya diterima masuk sekolah Mark La Salle. Pada suatu hari orang kampung yang tidak mengenali sekolah itu bertanya kepada si bapa bahawa sekolah Mat Salle itu apa.

Mereka menyebut Mat Salle kerana tidak dapat menangkap sebutan Mark La Salle. Si bapa pun memberitahu bahawa sekolah Mat Salle itu adalah sekolah orang putih. Maka lekatlah gelaran Mat Salleh kepada orang putih.

Namun begitu, penulis berpendapat bahawa teori ini tiada bahagiannya yang benar kerana Sekolah Menengah La Salle di Klang diasaskan oleh Reverend Father L. Guittart pada 1940. Nama asal sekolah ini ialah sekolah St. Bernadette sebelum ditukarkan kepada Institusi La Salle pada 1950 dan diletakkan di bawah pentadbiran De La Salle Brothers yang diasaskan oleh Jean-Baptiste De La Salle seorang mubaligh Kristian berasal Perancis.

Senarai nama pengetua sekolah ini juga tiada yang bernama Mark La Salle. Bermula daripada legasi 9 pengetua mubaligh Kristian bersilih ganti sejak 1940 sehingga sekolah ini mempunyai pengetua daripada pelbagai bangsa dan agama seperti Puan K.Sadasivam yang berbangsa India pada 1993, Puan Hajah Adliyah binti Ramly pada 2010 dan Encik Woon Boon Yiat pada tahun 2017 sehingga kini dan tiada langsung nama Mark La Salle.

Kisah ini penulis peroleh daripada pensyarah penulis sendiri iaitu Dr. Khalid bin Ludin. Beliau banyak bercerita kisah neneknya semasa mengharungi zaman penjajahan. Suatu ketika di dalam kelas beliau bercerita bahawa beliau pernah bertanya kepada nenek beliau yang berumur 90 tahun tentang mengapa orang Melayu memanggil orang putih Mat Salleh.

Mat Salleh sebenarnya adalah nama bagi seorang tokoh sejarah dalam perjuangan menentang penjajahan British di Sabah pada tahun 1897. Nama sebenar beliau ialah Datu Paduka Mohammad Salleh bin Datu Balu. Beliau berketurunan Bajau-Sulu kelahiran Inanam, Sabah. Kisah mengenai Mat Salleh ada diceritakan di dalam buku teks Sejarah sekolah menengah.

Mat Salleh bangkit menentang British disebabkan sistem cukai yang terlalu tinggi. Mat Salleh merupakan seorang yang sangat berani kerana melakukan penyerangan dan membinasakan pejabat Residensi British dan beberapa pejabat Pentadbiran Kompeni. Serangan balas daripada British ke atas kubu Mat Salleh juga berjaya dipatahkan satu demi satu. Dikatakan bahawa orang British amat takut dan gerun dengan Mat Salleh.

Disebabkan itu orang-orang melayu jika ternampak askar British ataupun mana-mana orang putih, mereka akan menjerit “Mat Salleh! Mat Salleh!” demi menakut-nakutkan mereka dan mengusir mereka. Lama kelamaan teriakan Mat Salleh menjadi adat ke atas orang putih dan nama Mat Salleh kekal menjadi gelaran mereka sehingga ke hari ini.

Walau apa pun, teori hanyalah sekadar teori. Tiada jawapan sebenar dan hujah yang konkrit ke atas mengapa orang putih digelar Mat Salleh. Asal-usul dan sebab gelaran Mat Salleh masih tidak diketahui secara pasti hingga ke hari ini akan bila, di mana dan mengapa ianya muncul. Mungkin 50 hingga ke 100 tahun akan datang generasi kita pula akan keliru memikirkan mengapa pishang membawa maksud bosan, payung membawa maksud belanja, dan ‘mak kau hijau’ menjadi ayat untuk menghina dan mengejek seseorang. Siapa tahu.

RUJUKAN


Gerakan New Age Yang Menjadi Agama Baru

Agama adalah wadah ke arah Tuhan. Semua orang boleh bersetuju dengan fahaman ini. Memang betul, Islam misalnya adalah jendela pada jalan Allah (SWT) yang dulu, kini dan selamanya dipimpin Nabi Muhammad (SAW).

Tetapi ada satu angle yang menunjukkan masalah pada fahaman ini. Iaitu agama Islam, Kristian, Judaisme (dan sebagainya) semuanya adalah wadah ke arah Tuhan. Maksudnya boleh berpilih-pilih. End up, Tuhan memberi ganjaran pada amalan baik. Jadi buat baik-baik saja.

Fahaman sebegini semakin menebal di Dunia Barat. Ramai rata-ratanya semakin jemu dengan gelombang politik agama. Mereka melihat Islam sebagai pencetus semua masalah di Timur Tengah.

Mereka melihat Kristian pula dengan gambaran seperti peηgαηiαyααη pada kaum pribumi Canada misalnya. Jadi secara berperingkat, mereka menyisihkan diri daripada haluan agama berstruktur (organized religion). Mereka ikut haluan sendiri, yang melahirkan Gerakan New Age.

Tiada siapa tahu asal-usul Gerakan New Age ini (Hammer, 2001). Ajaran ini timbul dalam landasan esotericism, iaitu sesuatu yang diasaskan dalam kalangan sebuah kumpulan kecil terlebih dahulu.

Sejarawan melihat Emanuel Swedenborg sebagai figura yang mencetuskan New Age ini. Tetapi Swedenborg hidup sekitar abad ke-18, terlalu jauh untuk membuat perkaitan secara langsung. Kerana New Age berputik betul-betul sekitar 1960-an.

Tanpa seorang figura penyatu (seperti Nabi Muhammad SAW dalam Islam), ahli-ahli New Age sekadar membawa diri. Banyak “rumah ibadat” ditubuhkan untuk amalan-amalan New Age.

Akan tetapi, rumah ibadat ini tidak semestinya sama antara satu sama lain (seperti masjid dan gereja).

Kerana New Age menubuhkan San Francisco Zen Center untuk amalan sendiri. Ada ahli di tempat lain pula menubuhkan Soka Gakkai. Tidak lupa pada Church of All Worlds dan Church of Satan (Pike, 2004).

Rumah-rumah ibadat sebegini menunjukkan yang New Age adalah gabungan Buddhisme, Hinduisme dan Sufi. Tiga ajaran ini menjadi mekar betul-betul selepas kerajaan Lyndon B. Johnson memansuhkan Akta Pengasingan Kaum Asia pada tahun 1965 (Bader, et al., 2011).

Dengan kebebasan baru, lagi mudahlah New Age berkembang menjadi fenomena sosial. Ia menggabungkan banyak gerakan sedia ada. Semua fikrah terkini pada masa itu ibaratkan “disatukan” dalam sebatian New Age ini.

Kelompok ini bersatu begitu teguh sampai boleh membuka kedai-kedai sendiri. Mereka jual buku dan majalah untuk mendagangkan ideologi sambil mencari duit. Usaha sebegini telah membudayakan New Age.

Tidak menghairankan pun orang sertai New Age semata-mata untuk menjual barangan. Kerana ideologi mereka bernaratif “mesra”, “alternatif” dan “spiritual”. Maka seseorang itu boleh beragama Islam atau Kristian tetapi mengamalkan spiritual New Age (Sutcliffe, 2003).

New Age mendapat sensasi media selepas Linda Goodman menulis buku Sun Signs yang menceritakan tentang perkara astrologi. Buku ini masuk dalam senarai best seller. Lama Sun Signs mengekalkan kedudukan, sebelum mula pudar. Belum sempat jatuh terus, Goodman kembali dengan Love Signs pula yang menaikkan carta buku pendahulu ini.

Walau bagaimanapun, New Age mencapai zaman kemuncak secara tiba-tiba. Masuk saja 1980-an, gerakan ini hilang momentum.

Penerbit pun malas sebut pasal New Age. Dan pada tahun 1994, seorang cendekiawan agama bernama Gordon J. Melton mengisytiharkan yang Gerakan New Age sudah mαti (Kemp, 2004).

Ramai penyelidik masyarakat cuba kenal pasti faktor kejatuhan New Age. Rata-ratanya bersetuju yang New Age sudah hilang kerelevanan dan makna (mungkin kerana terlalu banyak penyertaan kapitalis).

RUJUKAN:

Bader, C., et al. (2011). Paranormal America: Ghost Encounters, UFO Sightings, Bigfoot, and Other Curiosities in Religion and Culture. NYU Press. Halaman 224.

Kemp, D. (2004). New Age: A Guide. Edinburgh University Press. Halaman 178.

Hammer, O. (2001). Claiming Knowledge: Strategies of Epistemology from Theosophy to the New Age. Brill. Halaman 180.

Sutcliffe, S. (2003). Children of the New Age: A History of Spiritual Practices. Routledge. Halaman 128.


Pantun Melayu, Polymath Perancis Dan Anugerah Nobel 1984

Pantun merupakan suatu bentuk puisi tradisional peradaban Melayu yang kebiasaannya terdiri daripada empat baris serangkap. Saya yakin, inilah puisi yang paling asas atau ‘basic’ dipelajari pembaca The Patriots di bangku sekolah. Keberadaan pantun dalam kehidupan masyarakat Melayu khususnya tidak terhenti di zaman persekolahan. Di gerbang perkahwinan dan majlis rasmi – rima pantun turut menghiasi acara. Dalam era serba moden ini, ada yang rimas atau gelisah dengan pantun. Ironisnya haiku Jepun pula diangkat sebagai penanda aras hipster atau urban. Tak salah meminati haiku atau kesusasteraan peradaban lain, cuma aku terguris kalau haiku ditatang dan pantun kau pandang serong.

Pantun mempunyai tempat yang khas dalam peradaban Melayu kerana menurut sarjana Belanda De Hollander (1893), pantun merupakan ciptaan asli kaum Melayu, berbeza dengan seloka yang disadur dari peradaban India dan syair yang disadur dari peradaban Arab. Keaslian alam Melayu inilah yang dikatakan sangat mengasyikkan oleh Victor Hugo (d’une délicieuse origanlité – a delicious originality).

Siapa tidak kenal Victor Hugo – sasterawan terkemuka Perancis yang melahirkan mahakarya Les Misérables. Namun selain daripada Les Misérables, beliau turut menerbitkan sebuah buku yang bertajuk Les Orientales pada tahun 1829, iaitu antalogi sajak dan puisi bertemakan Timur. Antara puisi yang termaktub di dalam antologi ini termasuklah ‘Pantun Melayu’ (Pantoum Malais) yang diterjemahkan oleh Ernest Fouinet, salah seorang sasterawan Perancis yang giat mempelajari bahasa-bahasa Timur termasuk Bahasa Melayu. Berikut merupakan pantun yang telah mempesonakan Victor Hugo:

Kupu-kupu terbang melintang,

Terbang di laut di hujung karang;

Hati di dalam menaruh bimbang,

Dari dahulu sampai sekarang.

Terbang di laut di hujung karang,

Burung nasur (nasar) terbang ke Bandan;

Dari dahulu sampai sekarang,

Banyak muda sudah kupandang.

Burung nasar terbang ke Bandan,

Bulunya lagi jatuh ke Patani;

Banyak muda sudah kupandang,

Tiada sama mudaku ini.

Bulunya jatuh ke Patani,

Dua puluh anak merpati;

Tiada sama mudaku ini,

Sungguh pandai membujuk hati

Karya Les Orientales laris di serata Eropah hingga ke benua Amerika, lantas memulakan kegilaan orang Eropah terhadap pantoum – situasi yang tidak kurang beza dengan kegilaan terhadap haiku. Hampir 30 tahun selepas penerbitan Les Orientales, seorang lagi sasterawan Perancis iaitu Charles Baudelaire mempopularkan pantun dengan menerbitkan Harmoine de Soir (Kedamaian Dinihari) pada tahun 1857. Bezanya dengan Hugo, kali ini Baudelaire menerbitkan pantun dalam Bahasa Perancis – dengan format yang tersendiri! Sungguh, benih kegilaan pantun, atau pantoum yang disemai Victor Hugo menjadi kegilaan dan digubah oleh ramai lagi sasterawan Perancis yang bergiat aktif dalam Parnassian movement di Perancis seperti Arthur Rimbaud, Leconte de Lisle, Théodore de Banville dan Paul Verlaine. Ya, kalau nak jadi hip di Paris pada abad ke-19, anda perlu tahu berpantun!

Memandangkan Paris merupakan bandaraya utama kebudayaan dan kesusasteraan tamadun Barat, populariti pantun juga turut merebak ke seantero kotaraya utama Barat. Populariti pantun tidak terhenti pada abad ke-19 tetapi masih lagi berterusan hingga kini, dengan nama-nama gah sasterawan Amerika seperti John Ashbery, Donald Justice dan Carolyn Kizer merangka bait-bait pantun kontemporari diiringi Caitríona O’Reilly yang menyusun rima pantun beliau di kota Dublin, Ireland. Pantun juga menerpa sejarah utama Amerika Syarikat apabila digunakan oleh Donald Justice untuk menggambarkan situasi The Great Depression (1929-1939) dengan pantun beliau yang bertajuk “Pantoum of the Great Depression”.

Dalam perenggan ini, mungkin ramai yang tersentak sekiranya diberitahu bahawa karya puisi dalam bentuk pantun pernah melonjakkan seorang sasterawan Czech, Jaroslav Seifert untuk memenangi Nobel Prize in Literature pada tahun 1984. Antara karya agung beliau adalah buku “Jaro, sbohem” (Selamat Tinggal Musim Bunga) yang diterbitkan pada tahun 1937, yang turut merangkumi “12 Pantun Cinta”.

Biarpun sudah berevolusi jauh, Pantun Melayu tetap mendapat hati di kalangan sasterawan Perancis. Georges Voisset misalnya, seorang sasterawan Perancis yang menjadikan pantun sebagai subjek utama kepakaran beliau. Antara penerbitan beliau yang mampu menjentik perasaan malu dan bangga serentak adalah 250 Pantoums – Le Trésor Malais, yang bermaksud “Khazanah Melayu – 250 Pantun”. Begitu orang Barat mengagumi puisi kita sehingga dijadikan bidang akademik agung tetapi kita sendiri memandang enteng kebudayaan kita.

Dengan sejarah dan naratifnya sendiri setelah dipopularkan oleh Victor Hugo kepada peradaban Barat, pantun-pantun karya Baudelaire dan lain-lain ‘pulang’ semula ke Malaysia pada tahun 2014. Yang membawa ‘pulang’ pantun ini tidak lain tidak bukan merupakan cicit kepada Victor Hugo sendiri iaitu Marie Hugo, seorang sculptural artist yang membina arca Pantun Forest – di mana dedaunan arca ‘hutan pantun’ dipenuhi dengan pantun-pantun yang ditulis dalam tulisan rumi Bahasa Melayu, tulisan Jawi, Perancis dan Inggeris.

Penggunaan bahasa sebagai modal diplomasi budaya (cultural diplomacy) Perancis tidak terhenti setakat itu. Dalam kaedah diplomasi awam Perancis, persamaan peribahasa di antara Bahasa Melayu dan Perancis sering ditekankan. Grafik seperti berikut sering ditayangkan di laman media sosial:

Pada tahun 2017, laman sosial Kedutaan Besar Perancis di Malaysia, ‘France in Malaysia’ telah mengenengahkan Georges Chapouthier, seorang polymath Perancis (pakar neurosains dan falsafah) yang begitu menjiwai dan meminati pantun Melayu.

Perancis juga turut menyokong gerakan pencinta pantun di Alam Perancis iaitu Amis Francophones du Pantoun (French Speaking Friends of Pantun). Jaringan penggiat pantun di serata dunia ini turut mempunyai majalah suku tahunan, Pantoun. Gerakan yang dimulakan oleh Georges Voiset pada tahun 2012 ini saban hari semakin meriah dengan partisipasi dari masyarakat di luar Alam Melayu yang giat berkongsi pantun dalam pelbagai bahasa. Impetus ataupun galakan juga turut diberikan oleh tokoh tempatan seperti Sasterawan Negara Muhammad Haji Salleh melalui penglibatan beliau dalam aktiviti anjuran jaringan tersebut – khususnya dalam mempromosikan pantun dan kesusasteraan Melayu.

Sebenarnya Malaysia mempunyai khazanah yang agung dalam bentuk pantun. Sejarah dan tarikannya besar – namun diperlekehkan sendiri oleh anak bangsa dek kerana sifat defeatist dan perasaan rendah diri yang melampau. Identiti pantun yang menjadi sinonim dalam pembinaan bangsa Malaysia kita anggap sebagai bahan picisan, tanpa sedar meludah maruah sendiri. Tiada gunanya pantun diagungkan oleh Victor Hugo atau sesiapa sekalipun sekiranya kita sendiri selaku anak watan tidak menghargai warisan dan kesenian kita sendiri.

Kenyang buaya ikan gelama,

Selipar hanyut di hujung titi;

Hilang budaya hilanglah nama,

Hampir luput menunggu mati.

Sumber:

About Lettres de Malaisie. (2016, January). Retrieved January 9, 2018, from https://lettresdemalaisie.com/apropos/

Hass, R. (n.d.). A Poem by Donald Justice. Retrieved January 09, 2018, from http://www.washingtonpost.com/wp-srv/style/books/features/19980920.htm

Hugo, V. (1829). Les Orientales. Paris: Hetzel.

ITAR, A. A. (2016, June 19). Bangsa Perancis berjiwa Melayu. Retrieved January 09, 2018, from http://www.utusan.com.my/pendidikan/sastera/bangsa-perancis-berjiwa-melayu-1.344499

James, J. (2012). Rimbaud in Java: the lost voyage. Singapore: Didier Millet.

Pantun Sayang – Amis Francophones du Pantoun. (n.d.). Retrieved January 09, 2018, from https://www.facebook.com/PantunSayangAFP/posts/878195028976205

Voisset, G. (2015). Khazanah Melayu: 250 pantun – 250 pantouns: Le Tresor Malais. Kuala Lumpur: Institut Terjemahan dan Buku Malaysia.


Kisah P Ramlee Disantau?

Pada tahun 1966, P.RAMLEE dan SALOMA telah diundang untuk mengadakan persembahan di Sabah bagi menghiburkan Angkatan Tentera Malaysia yang bertugas menjaga sempadan Sabah – Indonesia berikutan pada ketika itu telah berlakunya konfrantasi di antara kedua-dua negara ini.

Kehadiran P.RAMLEE dan SALOMA disambut oleh beberapa pegawai atasan Angkatan Tentera yang bertugas disana. Semasa P.RAMLEE dan SALOMA sampai ke tempat persembahan, meraka berdua dikawal rapi oleh Angkatan Tentera Malaysia berikutan orang ramai turut hadir bagi melihat persembahan itu berasak-asak ingin bertemu P.RAMLEE dan SALOMA.

P.RAMLEE melakukan persembahan nyanyian seperti biasa dan sedikit lawak jenaka berseorangan (stand up comedy). Manakala SALOMA pula telah menyanyikan beberapa buah lagu. P.RAMLEE dan SALOMA sangat teruja dengan sambutan yang mereka terima di SABAH, kerana bukan dikalangan anggota Tentera sahaja yang hadir melihat persembahan mereka tetapi dikalangan penduduk setempat juga hadir memberi sokongan.

Selepas selesai persembahan, ada seorang dikalangan orang biasa telah berjumpa P.RAMLEE di belakang pentas. Orang itu meminta izin untuk bercakap dengan P.RAMLEE secara berdua. P.RAMLEE terpinga-pinga sebentar kerana beliau tidak mengenali individu tersebut. Tindakan individu itu telah dihalang oleh beberapa anggota Tentera yang bertugas. Tetapi setelah P.RAMLEE melihat kesungguhan orang itu maka P.RAMLEE bersetuju untuk berbicara dengannya secara berdua.

P.RAMLEE membawa orang itu disatu sudut dibelakang pentas untuk memenuhi hasratnya. Tetapi anggota Tentera tetap memantau daripada jauh supaya tidak ada perkara yang tidak diingini berlaku kepada keselamatan P.RAMLEE.

Apabila hanya P.RAMLEE dan orang itu sahaja berada disudut itu, P.RAMLEE bertanya kepadanya,”ada apa yang boleh saya bantu saudara?” Orang itu tidak menjawab lalu terus bertanya kepada P.RAMLEE, “Ilmu apa yang kamu gunakan?” P.RAMLEE terpinga-pinga seolah-olah tidak mengerti. P.RAMLEE bertanya kepadanya lagi, “mengapa saudara bertanya begitu?”

Lalu orang itu menjelaskan:

“Sebenarnya semasa kamu melakukan persembahan di atas pentas sebentar tadi, aku telah cuba untuk ‘menghantar’ satu benda yang tidak baik kepada kamu. Tetapi ternyata barang yang cuba aku tujukan kepada kamu itu tidak ampuh ke atas kamu kerana aku saksikan tidak ada apa-apa yang berlaku kepada kamu semasa melakukan persembahan.”

Setelah selesai mendengar penjelasan dari orang itu, P.RAMLEE hanya tersenyum kecil. Orang itu telah berkali-kali memohon maaf kepada P.RAMLEE dan mencium tangannya. P.RAMLEE menasihatkan kepada orang itu supaya jangan diulangi perbuatannya lagi. Kerana kita tidak tahu sejauh mana ilmu seseorang itu. Sejujurnya P.RAMLEE mengaku kepada orang itu yang beliau juga tidak tahu yang dirinya cuba disantau.

Orang itu terus bertanya, “Ilmu apa yang kamu pakai?”, P.RAMLEE hanya menjawab tidak ada ilmu apa-apa cuma Allah melindungi saya. Setelah selesai mendengar penjelasan dari P.RAMLEE, orang itu pun berlalu pergi meninggalkan P.RAMLEE.

Ada beberapa anggota Tentera yang menyaksikan kejadian itu bertanya kepada P.RAMLEE apakah yang sebenarnya berlaku dan apa yang orang itu tadi mahukan. P.RAMLEE hanya menjawab yang orang itu adalah sahabat lamanya yang telah lama tidak berjumpa.

Sebenarnya perkara begini bukan perkara baru bagi P.RAMLEE. Semasa di Singapura beliau sering juga di uji dengan pelbagai perkara-perkara yang sedemikian. P.RAMLEE juga pernah dikejar oleh samseng-samseng dikalangan pekerja kapal apabila beliau berlakon di dalam filem PANGGILAN PULAU, kerana bagi mereka kononnya P.RAMLEE ada menunjukkan beberapa adegan yang boleh mencetuskan tanggapan yang tidak baik kepada golongan perkerja kapal pada ketika itu yang sering kali disamakan dengan lanun.

Tetapi P.RAMLEE menjelaskan ini semua adalah kehendak pengarah filem itu sendiri iaitu S.RAMANATHAN dan beliau hanya berlakun sahaja. JASNI AHMAD (bapa Rosyatimah) adalah seorang yang berpengaruh ketika itu di Singapura yang sering kali mempertahankan P.RAMLEE sehingga tidak ada seorang pun dikalangan pekerja kapal yang berani menyentuh P.RAMLEE.

Sumber :

Sukardi (rakan karib P.Ramlee)

Ramli Ismail

Dato’ Ahmad Fauzee

Kelab Filem & Muzik Melayu Klasik


Genetik Jepun Kebal Kematian Kes Covid-19?

Apabila COVID-19 mula merebak demikian hari, ramai pakat bersolidariti acah-acah “we’re on the same boat”.

Dua tahun kemudian, semua terngadah sedar solidariti tersebut tidak wujud sekalipun berniat murni. Sebetulnya, kita semua dibadai ribut sama.

Tetapi ada yang duduk dalam kapal mewah. Ada yang bertahan dengan rakit dan sampan.

Kalau ikut logik same boat, patutnya Amerika Syarikat dan Jepun sudah kena teruk kerana 1) populasi ramai, 2) demokrasi terbuka (maksudnya kerajaan tiada hak mutlak untuk halang rakyat dan 3) ekonomi bebas (rakyat bebas bergerak).

Tengok-tengok Peru yang kena paling teruk dengan 6,092 kematian bagi setiap juta yang positif (Beaubien, 2021). Amerika Syarikat mencatatkan 2,550 kematian bagi setiap juta.

Maksudnya dalam sejuta yang positif, hanya 2,550 meninggal dunia (Peru pula 6,092 meninggal dunia). Dalam perbandingan ini, angka Malaysia adalah 969… tetapi Jepun pula hanya 146.

Apa yang Jepun buat sebenarnya?

Bangsa Terpilih Dalam Pandemik

Saintis mula sedar realiti ini selepas membuat perbandingan. Semasa doktor berhempas-pulas, inilah masanya untuk baiki apa yang kurang.

Mungkin Jepun ada fasiliti kesihatan yang cukup. Mungkin amalan pemakanan Jepun yang mengurangkan risiko kematian.

Kira banyak kemungkinan – kerja mereka: cari kepastian, bukannya merepek konspirasi bagai macam sesetengah orang dalam negara pasir berdengung.

Pada mulanya, saintis berpendapat rakyat Jepun (dan Finland) menumpang imuniti daripada vaksin BCG yang diberikan untuk mencegah tuberculosis.

Tetapi pendapat ini tidak dapat dipastikan secara sah. Negara-negara lain pun ada buat BCG. Tetapi teruk juga angka mereka (Tsukimori, 2021). Jadi ini mesti ada kena mengena dengan genetik rakyat Jepun, yang membuatkan mereka jadi bangsa terpilih dalam peperangan besar ini.

Evolusi Imuniti Badan

Istilah bangsa terpilih ini sebenarnya sangat relatif. Maksudnya, jika orang lain amalkan gaya hidup sama, mereka pun akan terpilih jua.

Ia tidak terikat pada warna kulit atau rupa paras. Sebaliknya, ada sesuatu yang rakyat Jepun selalu amalkan sampai imuniti terhadap SARS-CoV-2 menjadi kuat.

Dan baru-baru ini, saintis berjaya menyingkap rahsia Jepun. Rupa-rupanya selama ini mereka minum teh hijau yang mempunyai sebatian catechin.

Sebatian ini telah mengurangkan kadar kebolehjangkitan SARS-CoV-2 (Chourasia, et al., 2021).

Dapatan ini bukanlah andaian semata-mata. Saintis daripada Universiti Nagoya mengumpulkan data penjujukan (sequencing data) daripada 10 negara.

Mereka ingin mengkaji mikroorganisme dalam usus (untuk tahu apa yang diamalkan).

Dengan teknologi AI, saintis ini berjaya mengenal pasti 30 bakteria usus yang sangat penting dan berkaitan dengan COVID-19. Dan mereka mendapati sesiapa yang tiada bakteria collinsella memang mudah meninggal dunia kerana SARS-CoV-2.

Rakyat Jepun dan Finland memang banyak bakteria collinsella. Rakyat Eropah dan Amerika Syarikat pula sangat kurang bakteria collinsella. Dan angka kematian dalam Eropah dan Amerika Syarikat didapati lebih tinggi berbanding Jepun dan Finland.

Tahu saja pasal benda ini, saintis kemudian cuba cari jawapan kenapa SARS-CoV-2 lari lintang pukang kalau jumpa collinsella.

Dan mereka mendapati collinsella menukarkan asid perut yang mampu merosakkan taring (crown) virus SARS-CoV-2. Apabila rosak, SARS-CoV-2 tidak boleh “ikat” diri pada sel paru-paru untuk turunkan nukleus (jangkit).

Pendapat umum bahawa teh hijau bantu menguatkan sistem imunisasi nampaknya benar. Cuma petuanya jangan minum dengan susu pekat manis. Teh hijau merajuk nanti sebab mak dia tak hijau dah.

RUJUKAN:

Beaubien, J. (2021, November 27). Peru has the world’s highest COVID death rate. Here’s why. NPR.

Chourasia, M., et al. (2021). EGCG, a Green Tea Catechin, as a Potential Therapeutic Agent for Symptomatic and Asymptomatic SARS-CoV-2 Infection. Molecules. 26 (5): 1200.

Tsukimori, O (2021, Disember 11). Japan’s low COVID-19 death rate may be due to genetics, top research institute says. Japan Times.


Berapa Banyak Gula Dalam Coca-Cola?

Pengaruh media sosial telah menandingi arus perdana. Jadi dewasa ini banyak pendapat berlegar dengan bebas tanpa dibatasi kepentingan. Hanya kehendak sahaja yang menentukan jika sesuatu hujah akan diudarakan.

Ilham mudah menjadi ideologi, bukan sekadar di lubuk politik. Malah alam sosial sekarang diisi dengan fahaman menarik berkaitan kesihatan dan persekitaran. Salah satu fahaman tersebut sekarang menempelak gula.

Gula sememangnya suatu penipuan besar. Rasanya manis di bibir tetapi hanya untuk sementara. Katanya gula harus diambil secara terkawal, dalam lingkungan 25 hingga 36 gram satu hari.

Tetapi bukan mudah untuk kekal dibawah lingkungan ini. Gula tidak terhad pada minuman dibancuh sahaja. Banyak produk hari ini penuh dengan gula, seperti kuih-muih dan mentega kacang misalnya.

Dan jika gula diambil secara berlebihan, macam-macam hal pula yang terjadi (Kubala, 2018).

Jadi manis sekarang bagaikan menempah masalah pada masa akan datang, seolah-olah penipuan pula. Apabila bercakap tentang “berlebihan”, tentu sekali minuman-minuman bergas harus dibincangkan.

21 peratus daripada pasaran minuman di Malaysia ialah produk minuman berkarbonat (Nielsen, 2019). Dan sebahagiannya dipelopori sebuah jenama terkenal bernama Coca-Cola.

Syarikat The Coca-Cola Company ditubuhkan pada 29 Januari 1892 oleh John Stith Pemberson dan Asa Griggs Candler yang menggunakan daun coca dan kacang kola.

Ia menjadi jenama yang sangat popular, hingga wujud suatu perkataan baharu iaitu cocacolanization (gabungan Coca-Cola dan C0l0niz4tion). Tetapi hari ini Coca-Cola sudah tidak lagi dipandang sebagai suatu agenda Barat terutamanya Amerika Syarikat.

Sebaliknya ia dikecam kiri dan kanan oleh kerana penggunaan gula yang terlalu tinggi. Asasnya Coca-Cola menggunakan 10.6 gram gula untuk memaniskan setiap 100 ml minumannya.

Bermakna setiap tin 320 ml mengandungi 33.9 gram gula. Satu tin Coca-Cola hampir melebihi had gula satu hari (25 hingga 36 gram)!

Memang melampau. Untuk meletakkan perspektif, sebungkus Gula Prai boleh memenuhi keperluan 29 tin.

Dan satu tin ini dikatakan boleh menjejaskan kesihatan selama satu jam. Di luar negara, satu tin ini mempunyai 37 gram (enam kali ganda daripada saranan WHO). Kerap minum Coca-Cola akan menyebabkan kencing manis dan obesiti (Marengo, 2019).

Sebab itulah sekarang ini ada cukai gula dalam beberapa negara, bertujuan untuk 1) memaksa pengeluar kurangkan gula (atau mungkin hasil jualan berkurangan sebab mahal), 2) menggunakan cukai itu untuk menampung perbelanjaan kesihatan dan 3) memaksa pengeluar cari alternatif.

Coca-Cola ialah syarikat yang berjaya menawarkan alternatif. Mereka membawa jenama Coke Zero, dipasarkan dengan label “tanpa gula”.

Dan memang benar, minuman ini tiada gula. Tanpa gula juga tiada kalori, lemak dan protein. Cuma untuk memaniskan minuman, Coca Cola menggunakan pemanis alternatif yang keselamatannya dipersoalkan.

Pemanis tersebut ialah aspartame dan acesulfame potassium (Ace-K). Bahasa kedua-dua pemanis ini memang terlalu tinggi untuk difahami marhaen secara menyeluruh.

Tetapi hakikatnya, masalah kesihatan tetap berlaku. Obesiti tetap terjadi juga, seperti yang disahkan sebuah kajian lapan tahun yang melihat kesan pemanis tiruan ini (Fowler, et al., 2008).

Pengganti gula ini barangkali menjadi punca diabetes, seperti yang dilihat pada 66,118 wanita dalam sebuah penyelidikan 14 tahun (Fagherazzi, et al., 2013).

Tidak cukup dengan itu, pemanis tiruan juga boleh menyebabkan peny4k1t jantung dan ginjal dan meningkatkan r1s1ko masalah tulang (osteoporosis).

Jadi Coke Zero sememangnya bukan suatu alternatif. Malah mungkin ia lebih berb4h4ya berbanding Coca-Cola biasa.

Sekalipun tidak berkalori, ia tetap mengundang masalah. Mungkin masalah ini tidak datang sekarang. Namun satu hari nanti, siapa tahu?

RUJUKAN:

Fagherazzi, G. et al. (2013). Consumption of artificially and sugar-sweetened beverages and incident type 2 diabetes in the (bahasa Perancis) cohort. Am J Clin Nutr. (3) 97.

Fowler, S.P., et al. (2008). Fueling the obesity (ditapiskan)? Artificially sweetened beverage use and long-term weight gain. Obesity (Silver Spring). 16 (8).

Kubala, J. (2018, Jun 3). 11 reasons why too much sugar is bad for you. Healthline.

Marengo, K. (2019, November 6). Is Coca-Cola bad for you? Medical News Today.

Nielsen. (2019, Julai 18). Hitting the sweet spot.


Nabi-Nabi Berbangsa Arab Sahajakah?

Pernah timbul persoalan di kepala, adakah semua nabi dan rasul hanya diutus dalam kalangan bangsa Arab sahaja, dan adakah mereka hanya diutus sekitar kawasan Timur Tengah?

– Dalam kalangan 25 orang nabi yang wajib kita ketahui, hanya 4 orang sahaja yang disahkan berbangsa Arab dan diutuskan kepada kalangan bangsa Arab. Mereka ialah Nabi Hud (Yaman), Nabi Soleh (al-Hijr), Nabi Syu’aib (Madyan), dan nabi kita Muhammad SAW. Pengecualian kepada Nabi Muhammad, baginda diutuskan kepada semua umat manusia akhir zaman.

– Hanya 4 orang rasul sahaja dari kalangan 25 orang para nabi yang wajib diketahui berbangsa Arab, nabi yang lain kebanyakannya berbangsa Bani Israel (Yahudi) bermula dari Nabi Ya’akub dan cucu cicitnya yang dikurniakan pangkat kenabian sehingga Nabi Isa.

– Jadi mengapa segala kisah dan dialog para nabi yang tercatat dalam al-Qur’an semuanya dalam Bahasa Arab? Ini kerana Allah SWT telah memilih bahasa Arab sebagai bahasa wahyu dan kitab panduan yang terakhir kepada umat Nabi Muhammad. Oleh itu segala kisah dan dialog para nabi dan rasul yang tercatat dalam al-Qur’an telah pun Allah SWT terjemahkan dalam bahasa Arab.

– Sekurang-kurangnya 4 buah kitab telah diwahyukan kepada 4 orang rasul dalam bahasa kaum masing-masing. Kitab Taurat kepada Nabi Musa dalam bahasa Ibrani, Kitab Zabur kepada Nabi Daud dalam bahasa Siryani, Kitab Injil kepada Nabi Isa dalam Bahasa Ibrani, dan Kitab al-Qur’an kepada Nabi Muhammad dalam bahasa Arab.

– Selain kitab, ada juga para nabi yang dikurniakan suhuf. Mereka yang dikurniakan Kitab dan suhuf ada yang membawa syariat baharu dan ada yang hanya meneruskan syariat sebelumnya. Walau bagaimanapun, semua nabi dan rasul menyebarkan akidah yang sama: “Tiada tuhan yang disembah melainkan Allah SWT.”

– Dalam hadith Rasulullah menyebut terdapat 124,000 orang nabi telah diutuskan kepada setiap kaum manusia daripada Nabi Adam sehinggalah baginda, penutup sekalian para nabi dan rasul. 313 orang dalam kalangan mereka berpangkat rasul. 25 orang rasul tercatat nama dan kisah mereka di dalam al-Qur’an dan wajib diketahui oleh setiap muslim. 5 orang daripada mereka berstatus rasul Ulul Azmi.

– 25 orang para nabi dan rasul yang wajib diketahui : Adam, Idris, Nuh, Hud, Soleh, Ibrahim, Lut, Ismail, Ishak, Ya’akub, Yusuf, Ayub, Syu’aib, Musa, Harun, Zulkifli, Daud, Sulaiman, Ilyas, Ilyasa’, Yunus, Zakaria, Yahya, Isa dan Muhammad SAW.

– Antara individu yang diceritakan dalam al-Qur’an kisahnya tetapi tidak diketahui kedudukan mereka sama ada orang soleh, wali, nabi atau rasul adalah seperti Uzair, Khidir (tidak disebut namanya), Luqman, Zulkarnain, Tolut, Yusha’ (tidak disebut namanya) dan Imran (Ayah Maryam, ibu kepada Nabi Isa).

– Antara individu yang disebut dalam hadith dan sumber Israiliyyat sebagai nabi seperti Syith, Daniel, Samuel dan Irmiya.

– Ada juga kisah rasul yang ada tercatat dalam al-Qur’an tetapi tidak tercatat nama mereka dan tidak tergolong dalam kalangan 25 orang para nabi yang wajib diketahui iaitu kisah tiga orang rasul yang menyebarkan dakwah dalam satu-satu masa di sebuah negeri/kampung sebagaimana dalam Surah Yaasin ayat 13-27.

– Allah SWT menegaskan bahawa setiap kaum manusia telah diutuskan nabi dan rasul dikalangan mereka.

– “Dan Kami tidak mengutuskan seseorang Rasul melainkan dengan bahasa kaumnya supaya ia menjelaskan (hukum-hukum Allah) kepada mereka.” (S. Ibrahim,4).

– “Sesungguhnya Kami mengutusmu dengan (Ugama) yang benar, sebagai pembawa berita gembira (kepada orang-orang yang beriman) dan pemberi amaran (kepada orang-orang yang ingkar); dan tidak ada, sesuatu umat pun melainkan telah ada dalam kalangannya dahulu seorang Rasul pemberi ingatan dan amaran.” (S. al-Faatir,24).

– “Dan bagi tiap-tiap satu umat ada seorang Rasul (yang diutuskan kepadanya); setelah datang Rasul masing-masing (menerangkan apa yang mesti diterangkan) maka hukuman pun dijalankan di antara mereka dengan adil dan mereka tetap tidak dianiaya.” (S. Yunus, 47).

– “Dan sesungguhnya Kami telah mengutus dalam kalangan tiap-tiap umat seorang Rasul (dengan memerintahkannya menyeru mereka): “Hendaklah kamu menyembah Allah dan jauhilah Taghut”. Maka di antara mereka (yang menerima seruan Rasul itu), ada yang diberi hidayah petunjuk oIeh Allah dan ada pula yang berhak ditimpa kesesatan. Oleh itu mengembaralah kamu di bumi, kemudian lihatlah bagaimana buruknya kesudahan umat-umat yang mendustakan Rasul-rasulnya.” (S. al-Nahl, 36).

– “Dan Kami tidak mengutus sebelummu (wahai Muhammad) seseorang Rasul pun melainkan Kami wahyukan kepadanya: “Bahawa sesungguhnya tiada Tuhan (yang berhak disembah) melainkan Aku; oleh itu, beribadatlah kamu kepadaKu”. (S. al-Anbiya’, 25).

– “Dan (Kami telah mengutuskan) beberapa orang Rasul yang telah Kami ceritakan kepadamu dahulu sebelum ini, dan Rasul-rasul yang tidak Kami ceritakan hal mereka kepadamu.” (S. al-Nisa’, 164).

Pendapat peribadi mengapa kebanyakan para Nabi dan rasul diutuskan di kawasan Timur Tengah:-Timur Tengah merupakan ketamadunan manusia yg terawal seperti Mesopotamia dan Mesir Purba. Ini membuktikan bahawa pengutusan para Nabi dan rasul berpusat pada tempat terawal kewujudan manusia di muka bumi sebelum umat manusia tersebar di serata benua.– Timur Tengah seperti Mesir, Iraq, Lubnan dan Jordan bukanlah pada asalnya negara-negara bangsa Arab dan penduduk asalnya tidak bertutur dalam bahasa Arab kecuali Semenanjung Tanah Arab. Kebanyakan kawasan di Timur Tengah “diarabkan” selepas pembukaan tentera Islam pada zaman Khulafa’ ar-Rasyidin dan kerajaan-kerajaan Muslim selepasnya. Oleh itu para nabi dan rasul yang diutuskan di kawasan tersebut bukanlah berbangsa Arab dan tidak bertutur dalam bahasa Arab kecuali 4 orang rasul tersebut. Ini membuktikan bahawa Islam bukanlah hanya diturunkan kepada bangsa Arab sahaja tetapi kepada setiap bangsa manusia.– Timur Tengah merupakan pusat dunia dari segi geografi dan laluan awal perdagangan antarabangsa manusia.

-Walau bagaimanapun tidak boleh dinafikan bahawa sebelum pengutusan Rasulullah SAW, kemungkinan ada para Nabi dan rasul yang diutuskan di Eropah, Asia Timur, Asia Tenggara, Asia Selatan dan Afrika. Ini berdasarkan firman Allah SWT dalam Surah An-Nisa’, 164 dan Surah an-Naml ayat 36.

Artikel ini pernah dinaikkan pada 2/8/2017